Duhnak mitcaw (love is blind) timi hi a dik tak ko rua | Chin 7 News\nDuhnak mitcaw (love is blind) timi hi a dik tak ko rua\nA mui aa dawhmi lawng, catang ngeimi lawng, ngeihchiah chawva tampi ngeimi lawng a duhmi kan um hna. Cu lakah cun tak vun nah le raan, sifah le rum, thau le der, catang ngeih le ngeih lo a zoh bak lomi tampi an um ve thiamthiam.\nMi tampi nih an chim theomi cu duhnak cu mit a ngei lo siloah duhnak cu a mitcaw an timi hi a dik taktak. Mi thenkhat cu zeitluk pum tling lo te an si zongah thih ti ding in a thimmi an um ko.\nKawp thenkhat cu nu a mui aa dawh tuk nain pa a pum tling lo tibantuk, pa cu aa dawh tuk a rum tuk fawn nain a nupi cu sifak te si ti bantuk an um.\nVawleicung ah sining aa khat lo bakmi an thi ummi an tampi hna. Cucaah kan chim pengmi duhnak hi mit a rak ngei taktak lo ko. Mi pakhat nih a dang pakhat a duh cang hnu cun a chanbaunak kha a hmu ti lo.\nA sifah le santleih lo nak zong a hmuh pak thiam. An kar ah khenkhamtu an um ti lo. Hi bantuk minung pawl hi nuam tein khua an sa am. Kannih lenglei muisam a thlir tukmi hna tu hi anmah bantuk in kan tluang lem lo.\nNuamhnak le lawmhnak timi hi lenglai muisam dawhnak ah a rak ummi a si lo. Chunglei nun in a rami a si ti cu a fiang. Mah belte duhnak taktak ngeih phut a hau ve. Duhnak a um ko cun chanbau nak hna cu maimilh khawh a si .\nHa thianh ning le var ter ning, na ha var na duh cun rak tuah ve\nLungi Fenh Ruangah Fak Ngaiin Velh An Tong


Biatak rumnak | Radio Veritas Asia\n“Sihmanhsehlaw Pathian nih a thawh i, ‘Mihrutpa, tuzan hrimhrim ah hin na nunnak cu an in lakpiak a hau lai; cucaah nangmah ca i na khonmi thilri vialte hi aho nih dah a co kun lai?’ a ti,” tiah a ti. 21Cun Jesuh nih cun a biadonghnak ah, “Hitihin pei anmah ca lawng i chawva a khong cuahmah i Pathian hmuhnak i a rum ṭung lomi cu an si cu,” tiah a ti. (Luke 12:20-21)\nHi Bible cacang hi Bawipa Pathian nih vawlei thilri cung lawngah a zeizong vialte chiah aa tim mi pa sin i a chim mi bia a si. Mirum pa nih a ngeih mi thilri hna cungah a lung diriam nak um lo in a ngeih cia mi thilri nak in tam deuh hmuh awk, khawl awk, khawmh awk ah aa timh mi a si. Sihmanhsehlaw, hi vawlei a nun caan zeizat a sau rih lai ti aa hngal hrimhrim lo.\nA si khawh ah cun vawlei thilri le vancung ram co khawh nak ding thilri pahnih ngeih khawh, kawl khawha si ah cun a ttha ngai ko hnga. Sihmanhsehlaw, pakhat lawng kawl ding, pakhat lawng Bawi ah chiah i a rianttuan ding kong a kan chimh duhnak a si. “Ahohmanh bawi pahnih sal nan si kho lai lo; pakhat kha nan dawt deuh lai i pakhat kha nan huat deuh lai; pakhat sinah khan cun zumhawktlak tein nan um lai i pakhat tu kha cu zei ah nan rel lai lo. Pathian le tangka cu an rian nan ṭuan kep kho lai lo” (Matt 6:24).\nVawlei chawva kan kawl mi hna hi sual nak cu a si hrim lo. Kan pawcawm nak ding caah cun kan kawl ding hrimhrim cu a herh mi a si. Kan pawngkam i a um mi kan chungkhar, kan nupi, kan fa le hna Pathian duh ningin ttha tein an tthan khawh nak hnga ding caah le zei hakauh le fir a um lo nak hnga ding caah cun a herh ve hrim hrim ko. Sihmahsehlaw, vawlei thilri lawng kan kawl i vancung thilri konglam kan philh sual a si ah cun ngaihchia kan si ko lai i kan nun man a ngei hrim hrim lai lo. Zeicah tiah cun, vawlei thilri cu hakauhnak, nek ngeih nak, midang mitthli tlak ternak tbk…, lawng te a si caah sual nak lam fawi tein phanh dingah lam a hruaitu a si caah a si.\n“Cucaah zei dang vialte nakin Pathian Pennak le zeidah tuah hna seh ti a kan duh timi kha biapi deuh in ruat u law thil dang vialte hna zong hi an pek ṭhiamṭhiam ko hna lai. 34Cucaah thaizing nih lungretheihnak cu a za in aa ngeih ve ko lai. Ni khat nih a chuahpimi harnak cung i a dang chonh chih lengmang hi a herh lo.” (Matt 6:33-34 )\nVancung pennak a kawl kho zungzal tu kan si khawh nak hnga ding caah kan herh mi vel thluachuah Pa Pathian sinah hal zungzal hna u sih.


Naypyidaw Yangon Mandalay Ah Biatak Kahdohnak A Chuah Lo Ah Cun CHinram Policy Thlen Hau Cang – Thechinlandtoday\nNaypyidaw Yangon Mandalay Ah Biatak Kahdohnak A Chuah Lo Ah Cun CHinram Policy Thlen Hau Cang\nadmin July 5, 2021 Leave a Comment on Naypyidaw Yangon Mandalay Ah Biatak Kahdohnak A Chuah Lo Ah Cun CHinram Policy Thlen Hau Cang\n1) Naypyidaw, Yangon le Mandalay ah kahthahnak le raltuknak hi a um hau. Ramri le Lairam hrawnghrang kahdohnak nih Myanmar thlennak ngaingai a umter lai lo – PDF le hriamtlai hna nih, Min Aung Hlaing le ralkap uknak “Naypyidaw, Yangon le Mandalay” hmunhma in an doh lawlaw hau cang. Ramri le tlangcung kahdohnak nihcun, tlangcungmi harsatnak tam tuk lehlam an kan pek. Anmah Kawl le ralkap vawlei ah luhhnawh caan si cang.\n“Mi kut in rul tlaih”, “mah covo cu mah nih lak ding”, “mah ramri cu mah nih ven ding” tbk bia i-hlenter lo ding. Kan ramri le vawlei ah kum 50 leng kan doh cang hna. Tu cu kan ramri ah si ti loin, anmah Kawl ralkap hmunhma ah kan doh cang hna hau. Mah locun Myanmar ai thlen hlanah, tlangcung mino tam tuk an thi lai, zaran harnak fak tuk an tong lai, ralzam tam tuk kan karh lai. Kahthahnak chungah kan lut cang ko i, i-hngah caan si ti lo. Pakhat le pakhat kan i-hngah chungah, thihnak le mangttam nih ngoltermi zong um sual khawh fawite.\nCredit:Van Nun Lian\nPu Trump Nih A Fans Pawl Hna Caah Thil Lian Ngan Taktak A Tuah →\n← Tuchun Thantlang Palek Dalann An Thah Manh Mi Cu Van That Tuk A Si


𝐓𝐫𝐮𝐦𝐩 𝐥𝐞 𝐍𝐠𝐚𝐢𝐭𝐡𝐢𝐚𝐦𝐧𝐚𝐤: 𝐌𝐢𝐧𝐮𝐧𝐠 𝐙𝐞𝐢𝐳𝐚𝐭 𝐝𝐚𝐡 𝐍𝐠𝐚𝐢𝐡𝐭𝐡𝐢𝐚𝐦 𝐤𝐡𝐚𝐰𝐡 𝐚𝐧 𝐬𝐢? – Chin 11 News\n𝐙𝐞𝐢𝐛𝐚𝐧𝐭𝐮𝐤 𝐧𝐠𝐚𝐢𝐡𝐭𝐡𝐢𝐚𝐦𝐧𝐚𝐤 𝐧𝐚𝐰𝐥 𝐭𝐡𝐞𝐧𝐠 𝐭𝐞 𝐜𝐮 𝐝𝐚𝐡 𝐏𝐫𝐞𝐬𝐢𝐝𝐞𝐧𝐭 𝐧𝐢𝐡 𝐚𝐢 𝐧𝐠𝐞𝐢𝐡? 𝗦𝘂𝗮𝗹 𝗻𝗴𝗮𝗶𝗵𝘁𝗵𝗶𝗮𝗺𝗻𝗮𝗸– federal he ai pehtlaimi sualphawtnak a ngaihthiam khawh. Legal tein ngaihthiam an si. Nehhu i dantatnak a um kho mi zong a donghter. Vote pek khawhnak asiloah public office i cuh khawhnak rights zong a nunter than.\n𝘼𝙨𝙞 𝙖𝙝, 𝙖𝙝𝙤𝙙𝙖𝙝 𝙏𝙧𝙪𝙢𝙥 𝙣𝙞𝙝 𝙖 𝙣𝙜𝙖𝙞𝙝𝙩𝙝𝙞𝙖𝙢 𝙧𝙞𝙝 𝙣𝙚 𝙡𝙖𝙞? Trump nih a ngaihthiam rih theu hna lai, tiin US media nih an zumhmi hna cu Trump adviser hlun Rick Gates le George Papadopoulos si dawh an si. Russia kong hlathlainak he pehtlaiin cozah lei biathli kongah Special Counsel Robert Mueller nih taza a cuai hna caah thong thlak dingin bia an chahpiakmi hna an si.\n𝗠𝗶𝘇𝗲𝗶𝗱𝗮𝗵 𝗮 𝗻𝗴𝗮𝗶𝗵𝘁𝗵𝗶𝗮𝗺 𝗰𝗮𝗻𝗴 𝗵𝗻𝗮? Chanthar US President vialte lakah Trump hi sual ngaihthiamnak a tuah tlawmbik a si, tiah the Pew Research Center nih an chim. Nihin tiang hi sual a ngaihthiammi hna hi 28 an si i, dantatnak hmual a nemterdeuh piak mi hna hi 16 lawng an si rih. Cu hna cu a tanglei bang hin an si:\n𝗖𝗵𝗮𝗻𝘁𝗵𝗮𝗿 𝗨𝗦 𝗣𝗿𝗲𝘀𝗶𝗱𝗲𝗻𝘁 𝗹𝗮𝗸𝗮𝗵 𝗮𝗵𝗼 𝗵𝗶 𝗱𝗮𝗵 𝗦𝘂𝗮𝗹 𝗻𝗴𝗮𝗶𝗵𝘁𝗵𝗶𝗮𝗺𝗻𝗮𝗸 𝘁𝗮𝗺𝗽𝗶 𝗮 𝗽𝗲𝘁𝘂 𝗮 𝘀𝗶 𝗵𝗻𝗴𝗮? A pe tambik tu hi Franklin Delano Roosevelt a si i, 1933-45 karlak president a tuan chungah minung 2,819 a ngaihthiam hna, 488 an dantatnak a thumhpiak deuh hna.\n𝗧𝗿𝘂𝗺𝗽 𝗻𝗶𝗵 𝗺𝗮𝗵 𝗹𝗲 𝗺𝗮𝗵 𝗻𝗴𝗮𝗶𝗵𝘁𝗵𝗶𝗮𝗺𝗻𝗮𝗸 𝗮𝗶 𝘁𝘂𝗮𝗵 𝗸𝗵𝗼 𝗹𝗮𝗶 𝗺𝗮𝘄? 2016 US election hi Russia nih a hnursuan, tiin ni kum ah khan Mueller nih a tuahmi hlathlainak nih donghnak a tuah. Asinain, Moscow le Trump campaign team karlak ah sual phawt awk tlak ngaingai in buarsomi tehte a um lo.\nMah le mah vun i ngaihthiam taimai cu ai ningcang lo ngai ko hnga nain, mah le mah i ngaihthiam khawh a si lo, tiin Constitution zong nih a chim ve bak fawn lo, tiah a dang experts pawl nih an chim ve. Catialtu: Chelsea Bawi GRCM Angeitu


Rohinya Ralhrang Nih Hindu Minung 100 Leng An Thah Hna – Chin 11 News\nRohinya Ralhrang Nih Hindu Minung 100 Leng An Thah Hna\nPosted By: Chin News December 15, 2019\nHindu minung 100 Rohinya ralhrang nih an thah hna. Rakhine ramkulh ah a ummi India miphun Hindu minung 100 tluk cu Rohinya ralhrang a simi ARSA nih an thah hna.\nARSA nih Rohinya ralhrang hna an thah mi hna kong hi hohnanh nih voikhat hmanh an chim bal lo. An langhter bal lo tiah Hindu a simi Daw Ket Talin Ting nih December 4, 2019 DVB debate ah a chim.\nRohinya ralhrang nihhin Hindu minung 100 an thah hna lawng si loin minung 400 reng lo Bangladesh an zam. Rakhine ramkulh ah Hindu cu minung tlawmpal te kan si. Rohinya miphun lawng si loin miphun fa tete tampi kan um ko tiah a chim.\nMahhi kong ahhin ICJ biaceih zung ah Hindu hna nih genocide case in ARSA hi taza kan cuai lo. Miphun hme tete hna zong nih taza an cuai lo. Rohinya nih Kawlram hi miphun cihmih thahnawnnak a tuah tiin taza an cuai ahcun kanmah Hindu mi tlawmte zong hi minung 100 tluk thah i minung 400 leng zam ahcun ARSA hi genocide in tazacuai ve awk khi a si ko tiah Daw Ket Talin Ting nihcun a chimchap.\nKum 2017 August thla ah ARSA hriamtlau hna nih Rahine ramkulh palik sakhan 30 an kahnak in Rakhine ramkulh buainak hi fak piin a zual i Rohinya Muslim minung ting 7 reng lo Bangladesh ah an zam. Rohinya Muslim hna ruangah Kawlram hruaitu hna cu OIC ram 57 ai awh in Gambie ram nih vawlei biaceih zung ICJ ah taza a cuai i nithum chung an i cuai hnu ah a tu cu an dih cang.


ZAHAN ZAN SALAI BIACHIM CU MINUNG PATHUM MIN BAK ALANGHTER KO – The Chinlung Post\nSalai Lung Thli Tum nih Party in kan kal a si ahcun kan ram a rawk lai tiah a chim. Salai Lung Thli Tum thimnak konghe pehtlaiin ramvah ai thok cang. Zahan zan kha Tlangrua ah khuami hna he biaruahnak an ngei. Zahan zan biaruahnak an ngeih lio cu video in an rak langhter i, minung tampi nih kan umnak hmun in kan rak hmuh cio ve.\nSalai Lungthli Tum nih a chimmi tampi cu hlawnh awk attha lomi le ahman taktak mi lawngte an si. Asinain mah bia zawn ahcun ruah dingmi thiltam pi a um. Zeicaah tiah Salai Lungthlitum hi tuan deuh ahcun kan theih dih cio bangin NLD a dirkamh ngaingai mi asi. Asinain tutan a biachim ahcun NLD a dirkamh ti lo timi theih le hmuh khawh asi.\nZahan zan ah a chimmi cu Lai Party cu kan dirpi in kan ttanh bak ding asi. Laimi nih Lai Party kan dirpi lo ahcun Kawl mi hna nih cun Lai party cu an dirkamh bal lai lo. Asinain a minung hi kan zoh hna dingmi asi. Lai party chungah minung dingdel ram a dawmi an um. Cu hna cu kan dirpi ve hna ding asi ko. Tutan ah hin a party in kan zoh hna dingmi asi lo.\nParty hoih in kan kal a si ahcun kan ram hi a rawk lai tiah a chim chih. Salai Lungthlitum nih minthlur in dirpi ding bak le ram a daw bak mi tiah a chimmi hna cu Pu David Ngaisak le Salai Van Bawi Lian. Cun Matupi in Aung Lian hna hi an si. An nih hi mipi zawnrauhnak he aa pumpe bak mi an si caah dirpi ding an si ko.\nMiphun a daw taktak mi le mipi zawn a ruat taktak mi hna cu kan dirpi hna awk a si ko tiah a chim.Zahanzan a biachimmi tampi chungah abiapi ngai tiah ka ruahmi ka vun charmi a si. By, Kawithawng. Salai Lung THli Tum cu tutan thimnak ah Independent in zuamnak a lut dingmi a si i, atu hi a cunglei kan langhter cang bangin khuakip ah ram vaih in a chuah cuahmah lio asi cang.\nZASANG CINZAH: UNION OF BURMA A DIRHTU AH CHINMI KAN PALE AN RAK I TEL


Zeiruangah dah? – Van Arfi Bangin Ceu\nZeiruangah dah tamdeuh ngeih kan duh hnga?\nZeiruangah dah tlawmdeuh le harsatnak tong mi si kan cohlan khawh tawn hnga lo?\nZeiruangah dah a ngandeuhmi le a tthadeuh mi khi kan mit thit khun hnga?\nZeiruangah dah lungsinak le diriamhnak ngeih hi a har tuk hnga?\nZeiruangah dah kai za ko kan ti khawh tawn hnga lo?\nRiantthadeuh ngeih duh zong si men lai, boss te tthadeuh duh ngeih zong si men lai, sa thawdeuh ei duh zong si men lai, nungak dawhdeuh ngeih duh zong si men lai, mawtaw tthadeuh ngeih duh zong si men lai, inn le lo tthadeuh ngeih duh zong si men lai, khua dawhdawh ah khual tlawn duhdeuh zong si men lai, coffee thawdeuh din duh zong si men lai; hi vialte thil duhnak nihhin thlarua lei nun kha a dawp i, mah tein diriamhnak kha a kawl ter tawn. Duh a tling kho hrimhrim loh, di zong a riam kho hrimhrim loh. Lunglawmhnak he thla kan cam kan ti tawn ko nain, kan van kan i cau i, cung lei kan zoh tikah; a ngandeuh le a tthadeuh le diriamhnak deuh lawng te kan kawl. Lungtlinlonak/lungsaklonak kan ngeih tik ah, kan mah tein tlamtlinh kan i zuam i, pumpak diriamhnak kan kawl tawn. Sihmanhsehlaw mah cu kan kawl mi le kan tuahmi cung ahcun kan diriam taktak tawn lo i, thuk deuh deuh in diriamhnak kan kawl tthan tawn.\nCu ti sicun, zeitindah mah te diriamhnak kawlnak chung hin kan luat khawh lai? Kan lung kan i tthumh i, misual kan si kha kan cohlan i, kan nunnak ahhin lenglei thil cang mi puh loin kan nunnak hrimhrim ahhin tthatnak pakhat hmanh kan ngeih lo kha kan cohlan i, Pathian nih kan harsatnak le lungretheihnak chung in chuah ding ah a Fapa Jesuh a rak thlah kha kan cohlan ahcun, kanmah te diriamh kawlnak kha kan ngol lai. Zeicatiah cun, kan herh taktak mi le ka duh taktak mi cu Fapa Jesuh Khrih thawng in Pathian ttang chung i nun kha a si. Kanmah tein kan kawl i kan hmuh khawh mi a si lo. Augustine nih cun, “Kan lungthin hi Nangmah ah ai dinh hlan chung cu, ai din lo ee a ti”. Phundang in cun Bawipa lawnglawng ahhin dinhnak/diriamhnak a um ee a ti. Pathian nih a vel thawng in, sual cincik in a kan luatter. A vel thawngin, pumsa duhnak nih a kan lem i, mah pumpak diriamhnak kawlnak chung in a kan luat ter. A vel thawngin, keimah timi thinlung put kha a lak i, Khrih cu kan nunnak ah Bawi a si ti kha a kan hngalh ter. Cu nih cun, a ke hram ah kun in amah thangtthat duhnak thinlung thar kha a kan pek.\nMah pumpak diriamh kawlnak chung in kan luatnak cu Khrih thisen in tlanh cia mi fa kan si ti i theihnak lawng in a za lo i, Amah Khrih hrimhrim he khan pehtlaihnak kan ngeih i, Amah thangtthatnak lawng nih kan lung hi diriamhnak taktak a kan pek. Kan herh mi zeizong te hi Khrih ah a tling pet!\n“Zeicahtiah zeizong vialte hi amah sin in le amah thawngin le amah caah sermi an si dih. Pathian cungah sunparnak cu zungzal in um ko seh! Amen” Rom 11:36


GK – TCN\nHmun Kip Um Laimi Nih Theih A Herh Ngai Tiah Ka Ruahmi Thil Pawl Stage cungah kai riangmang in hlasa lio mi pangpar tthi oih le lampi tibantuk khi ngol a herh cang. Zeicatiah mivial te nih phaisa dih in an rat hnawh mi asi cio bantuk in a satu zong nih mi vialte caah thiamnak dihlak in an sak lio le lam lio asi ve. Cu lioah pangpar tthi na va oih mi, lampi mi le hmanthlak pi ruangah a hla sak mi na vaivonh ter. A aw chuah…\nGK, HOMELeave a comment\nAung Myint Thang nih “Laimi Ngeihchia kan si” ko tiah a tial mi nih hin ka thinlung ah rian a tuan ngaingai. Atu lio kan lai mi sining te bak asi. Pumpak in a hohmanh a soisel hna loh, a sinain a chim mi hi kan mah le kan si nak zawn cio asi ko lai dah tiah ka ruah. A tamglei hi Aung Myint Thang nih a tial mi hna cu an si. Pakhatnak Inn ttha taktak mi nai ngeih. Asinain an hringtu le cuza tiang an cawmtu na…\nZeitluk In Dah TATTOO I Suai Cang Mi Hnawh Hi Tih A Rak Nun\nMinung tampi nih Tattoo i suai hi an rak uar ngaingai hna, a bik in Boxer pawl le Singer pawl hna le a taksa ai zuar mi pawl hna nih an hman bik hna. Cun mithen khat an nungak tlangval min i philh lo nak dingah maw, asi lo ah an philh khawh bak lo mi ti bantuk te hna hi an i suai tawn hna. Mah cu ti cun caan sau pi tiang a um kho mi thil asi, Mah cu ti Tattoo an i suai mi cu an…\nNga Nganpi An Tlaih, A Takpum Chungah Tattoo Ai Suai Dih\nPhilipine ram i ngatlai tu pakhat nih cun nga a nganngai mi a tlai rak tlaih, mah cu nga cu phun dang ngaingai mi nga asi. Nga a tlaih mi cu tha tein a van zoh tik ah a pum chungah Tattoo lawng te a cuang dih. Mah hi hmanthlak le asi ning an chim mi cu online ah rak post tik ah minung tampi hna nih cun a zumh in an zum kho loh, lih le hrawkhrawl lawngte in an tuah chawm mi asi ko cuh tiah an chim…\nDriver Zuurit Ruangah Mawtaw Accident\nkhualtlawn tikah ralring ngai ngai kan hau. A citmi zong nih zei mawtaw ah dah ka cuang i Driver a lung fim maw ti zong zoh pah a hau cang. Cianinn le Thocian kar i hleiah 12 bingka mawtaw a tla. A mawng tupa hi Zuu arik tuk ruangah a cang sualmi a si tiah theih a si. Athi mi cu an um hraw lo nain hma cu an hmuh tiah theih a si. Driver lung fim lo ruangah mah thil hi a cangmi a si caah a fimkhur lo…\nTutan Zomi Thil Tuah Mi Nih Chin Miphun Kan Mual An Kan Phoh Ning A Ti Tuk Cang.\nMah Video hi a sihdong tiang rak ngai ve hrim law zeitluk indah kan mualpho ti kan i fiang lai.A chim mi lakah a fak ngai mi cu 1.Tlangcung mi vialte nih tuah ballo mi thil hi ziahhme hi thil hi nan tuah.Tuah nan duh ahcun Aung San Suh Kyi zong pek ding um ko,nanmah Chin le Zomi nih nan i ngeih mi hruaitu tha zong tam pi an um ko nain pek loin ziah vawleipi theihin nawl a buar i refugee nan dirhmun hmanhin nan kir duh lo nalak…\nRel Hrimhrim Tampi Na Chap Lai: Laica Le Laiholh\nKan Laica le Kan Laiholh a biapitnak kong catialtu hi Salai Thang Hmun Lian a si. A khua Leitak asi. A tu a umnak hi Malasia ah a um. Kum no te a si nain a ruahnak a pical i kan Laica Le Kan Laiholh, Kan Chin Tuanbia, Khua tuanbia ti bantuk a kilkam i an biapit ning kong a au pi tu a si i hmailei bochan a tlak ngai ding kan mino ngeichun te a si. A tanglei ah kan Laica le Kan Laiholh hmangning a tialmi Siapanglai…\nKan Laipawng A Hnawmh Tuk Ruangah Zawtnak Hi Phun 67 Bak Te A Um Kho\nA Chung i kan chiah mi hmanthlak pawl hna hi tha tein van zoh lo ah cun nu thil hna an lo ngai in a ruah zia tu rak kan thiam uk tiah carel tu kan nawl hna. Hur kong kan chim duh mi asi bak loh hih. Minung tampi cu kan mah le kan tak pum chung asi ko mi hmanh hi tha tein kan thenh hlimh thiam hna loh. Abik in nungak hna van si ve tung, hmai le kut le ke te lawng i tamh le i…\nNu Le Pa Nih Fa le Tak Ah Kan Bengh(Vuak) Bak Hna Lo Nak Ding Hmun 8 Le A Taktak In A Cang Thil\nMah hi thil hi Chinese nu nih a ton mi asi i asi taktak mi zong asi fawn. Cu Zeitin dah asi ti ah cun; nikhat cu mah Chinese nu nih hin a fapa te cu Cencerh a chumh piak, a fapa nih cun a ei duh loh, mah cu tik ah a nu nih cun a duh na lo cun a ei ter chih len nain a fapa nih cun a ei kho bak lo tiah a luak dih. Mah cu tik ah a nu nih cun a lu…\nPiat (Onion) Hi Minung Kan Caah Zeitluk In Dah Kan Ngandam Nak Ding Caah A That?\nDecember 3, 2018 Today\nA mi zei poh nih mei kio nak le meh thak tuah tik ah kan hman lengmang mi Piat(Onion) cu Tuluk siibawi te hna nih reseach an tuah i an hmuh chuah mi chung ah ai tel ve mi pakhat cu, Piat hi kan keza ah chiah i zanah i ih pi nak nih zeitluk indah minung kan ngamdam nak dingah rian a tuah ti mi hi asi. Mah cu ti Piat kan keza i kan chiat i zan ah kan i ihpi nak nih minung kan caah zeibaantuk ngandam…


Sin Um A Ttuannak Inn Nih A Kal An Rak Fir Piak – Lungnem\nSin Um A Ttuannak Inn Nih A Kal An Rak Fir Piak\nFebruary 16, 2019 admin THAWNG PANG 0\nQatar ram timi ah sin um rian ai hlawhmi nutung 1 cu a Kal(Kidney) fir piak a tong cu a si. Hi nu hi Indonesia miphun a si phung ning tein Qatar ram ah sin um ttuan dingin a Agency nih a tawlrel piakmi a si. Sin um a ttuannak inn hi Palestine chungkhar inn ah a si..\nHi nu a min cu Rabitah a si i a dam ko nain a dam loh tiah a umnak inn nuva hna nih an ti caah sibawi nih fah theih lonak sii a chunh. Cu kar ah a Kal cu an rak hlai piak. Rabitah cu a hun i hlau tikah a Kal zawn cu a fak ngai ngai. A umnak nuva hna cu a hal hna tikah na dam cang ko ti lawngin an leh.\nA zun a zun paoh ah thisen ai tel caah ttha tein a hal tthan hna i na ngan dam loh na ram ah va kir tthan tiah an ti. Cun Indonesia ah an kirter. Indonesia a phanh tiang a zun ah thisen ai tel peng caah sibawi ai zohter hna. A donghnak ah a kehlei Kal a um ti loh timi cu an theih khawh. A tu hi mah cu a rak umnak nuva hna cu Indonesia a cozah nih a kawl lio hna.\n“Nai That Ahcun Van Cung Khua Ah Na Kai Lai” Tiah A Tlangval Cu


Trump nih fiang taktak in a von chim cang! Asinain Fawitein cun a sungh ka khan lai lo a ti chap – Chin World News Evening\nTrump: Electoral College nih Biden an Vote ah cun Office ka Chuahtaak ko lai. (Trump tanhtu pawl nih CNN nan huat tuk le tutan cu Fox News nih a tialmi bak seh kan dang hna)\nPresident Trump: “Fawitein cun a sungh ka khan lai lo.”\nElection College nih Biden an vote ah cun office ka chuahtaak ko lai, tiah Trump nih Thursday ah khan a chim. Asinain, cu ve rualrual in vote rel lio i tamtuk vote fir a um, tiin a zumh caah tazacuainak (legal fight) pehzulh rih dingin biakamnak a tuah.\n“January le nihin kar ah thil tamtuk a cangmi a um,” tiin State tampi i tazacuainak a dotdot in a tuahmi kongah Trump nih a chim. “Fawitein cun a sungh ka khan lai lo,” tiin Trump nih a chim chap. “2024 ah khin teh Republican aiawh in zuam than nai tim lai maw?” tiin thawnglangtu nih cun a hal i, “2024 kong hi cu a chim ka duh lem rih lo,” tiin a leh.\n“Vote fir a um, ti i kan lungre a theihnak kong hi nolhcip le pehtlai tein langhter dingin Trump campaign nih kan i ngeihmi caantha vialte an kan hnonpiak dih,” tiah Pennsylvania i mipi sin biachimnak ah Trump a sihni Rudy Giuliani nih a chim.\n“Timhciammaam tein vote firnak tuah an duh ruangah mail-in ballots an i hmaithlak,” tiah former NY mayor zong nih a chim. Fox News (Chelsea Bawi)


Chinmi ralrin hna u sih; New York, USA cu khuaci a mui tak tak cang, Suimilam 24 chungah mi 562an thi, mah\nUSA thawngpang cu a chia tak tak, atu dirhmun bantuk in a si lengmang ah cun a thi ding mi an tam tuk lai. US dirhmun cu, zawtnak a ngei mi zat hi 300,106 an si cang i, a thimi zat hi 8,141 an si ve cang. Zahan ah New York khualipi ah suimilam 24 chungin mi 562 bak an thi ti a si. US hi ram vawlei ramkip nih an ttih ngai mi le vawlei ramcungah mithiam le mifim tamnak bik ram a si natein atu hi coronavirus zawtnak a ngei tam bik ram a si cang. USA ramtha a si mi ah mah bantuk in a thi mi an tamnak ruang an chim ning ah cun nawlh an ngai lo uk caah a si an ti.\nA thimi zong an tam chin lengmang cang. Mah zawtnak a ngei tambik le a thi tambik state hna hi an chim ning ah cun Pathian zum lo tu, nauhrawh poi ti lo state le, nu le nu pa le pa duh poh in um nak state lawngte a si tiin chim a si.\nMyanmar ram COVID-19 in azaw mi nu (case-16) i afapa ,Dubai arak tlung mi pa cu athi chek mi phichuak…..Myanmar ram ah COVID-19 in azaw mi case 16nak nu i afapa cu athi cheknak an tuah , a nu cu afapa Dubai in arak tlung mi airport i adonnak hnu in hi zawtnak alangh cu asi . A fapa cu thi cheknak an tuah .\n“Wai Ba Gi siizung ah kan zohfel lio asi , athi chek tikah Negative apiah,angandamnak cu atha ko . Wai Ba Gi siizung ah kan zohfel cuahmah lio asi ko “tin Doctor Tun Myint nih achim .\nMi zaw case 16 nak cu aluancia March 15 ah Dubai in arak tlung mi afapa cu Yangon airport ah arak don, zarh hnih ahrauh hnu ah tha ba in aum i March 25 ah taklin in aum . Cu hnu ah sang siikhan ah apiah , March 13 ah azawt zual deuh caah Myok Okklapa sizung ah apiah . COVID-19 positive asi .\nMizaw he naihniam in aum mi afapa cu Wai Ba Gi siizung ah an zohfel , virus cu an hmu lo. Ngandamnak atha ko tin theih asi . Mizaw he atong mi minung 68 cu zaan 8 ah zohfelnak an tuah hna .Siizung le inn ah zohfelnak an tuah hna .\nNgandamnak lei vuanci nih April 3 zaan 8 ah siizung ,inn ah zohfel mi minung 55 cu virus an um lo tin achim. Kawlram ah mizaw 20 an si , pakhat cu athi , pahnih cu abik hlei in an zohfel hna tin theih asi . Credit DUWUN\nBe the first to comment on "Chinmi ralrin hna u sih; New York, USA cu khuaci a mui tak tak cang, Suimilam 24 chungah mi 562an thi, mah"


HAWIKOM – Colorado Chin Baptist Church\nKAN UPA HNA\nCCBC cu CBCUSA he pehtlaihnak kan ngeih lawng si lo in hruaitu kan pa le hna zong nih hnakkartenhnak he an caan an kan pek i Bawipa zanriah pehnak le a herhnak ah kilktawinak a kan pek caah BAWIPA CBCUSA cu hmangchin lengmang ko seh!\nMidland Chin Baptist Church nih Khrih ah unau kan sinak langhter in kan sinah lamhlatpi in an rak kan tlawng i thawngttha biatak le nunzia dawh an rak kan hrawmh khawh caah an cungah lunglawmhnak Roca kan trial.\nM.C.B.C Midland Chin Baptist Church\nPathian dawtnak thawngin Seattle Chin Baptist Church he pehtlaihnak kan ngei kho i kan mino hna nih an tlawn hna lawng si loin anmah zong kan sinah Pathian thawngtthra le Khrih Nunzia a rak kan hrawmh khawh caah kan i lawm.\nS.C.B.C Seattle Chin Baptist Church\nPathian nih CCBC cu thlua a chuah i Dallas, Texas ah khua a sa mi Bethel Baptist Church he zong pehtlaih khawhnak le hmunkhat ah i tlawn in Pathian thangtthat-tti khawhnak caan zong kan ngei kho. Bawipa nih thluachuah hna seh.\nB.B.C Bethel Baptist Church\nFIANG DEUH IN KAN KONG THEIH NA DUH AHCUN


Falam Pengah Ralhrang Nih Nu 3 An Kah Hna I A Pakhat A Thi Pahnih Hliam An Tuar - Chin Eleven News\nFalam Pengah Ralhrang Nih Nu 3 An Kah Hna I A Pakhat A Thi Pahnih Hliam An Tuar\nAugust 10, 2021 Lianchin Thang Chin 0\nFalam peng Lungpi khua ah AG pastor nupi ralhrang ralokap Meithal in an kah i a nunnak a liam. A hawinu zong a phei ah an kah ve nain a thi lo tiah theih a si. Nuva hna zong an kah hna i an nu an khen caah hliamhma a tuar, an pa an tlaih tiah khuami pakhat sin in theih a si. … Kan ram le kan phun caah thlacam daithlang hlah usih.\nRelchap: Chin ramkulh,Falam khua,Lungpi(lungrang) sang ah August (9) zinglei suimilam 8:00 hrawng thok in ralhrang hna nih hriamngan in an kah hna. Zaan zong ah Khah-Lah-Yiah 268 pawng ah hriamngan ,meithal he pehtlai in an kah hna.\nNihin August 10,zinglei zong ah kahnak a um i, Falam khua in Thlawnrawn khua ah sii lei conghhramh in a kir mi naupawi lio nu pakhat le cycle in a phor tu a va pa cu ralhrang phu nih an kah hna caah a nupi cu a phei ah meithal hliam a tuar ,a phor tu a va pa cu an tlaih tiah theih a si.\nLungpi(lungrang) sang ah ralhrang phu nih a ruang um lo in an kah hna caah minung umnak inn chung in,inn ngeitu nu pakhat cu a tang ah an khen caah a nunnak a liam.Falam peng ,Zalai khua ah a um mi nu tar pakhat zong, a tih hna ruang ah inn tang ah thup in a um lio ah an kah caah a nun him nak ding caah thinphang a si ko tiah theih a si.\nFalam khua pawng khua hna ah sualnak ngeilo mipi hna cu ralhrang nih auh in an tlaih hna tiah theih a si.Curuang ah mipi hna nih Falam-Rih,Falam-Hakha lampi ah khualtlawn lo ding in theih ter a si.TCP\nFalam Peng Ralhrang Cawlcangh Cu Tihnung A Si Ko\nMipi Nuai 50 caah ramleng runvennak sii cawk a si ahcun ram a sifak kho ralhrang bawi


Hakhathar ah Pi Ni Can Meithal Kuan nih a Khen – Hakha Cherry\nNihin zaanlei ah Hakhathar ah lam aa chokmi Pi Ni Can (kum 33) cu meithal kuan nih a khen, tiah thawng kan theih.\nHakhathar ah meithal puah thawng a than lio ah Pi Ni Can lam aa chawh caan he aa tong i meithal kuan nih a rak khen sual hi a si.\nHakharthar sang mi pakhat nih, “A phei ah a khen. Asinain, a hliamhma a fak lo i thinphan awk a um lo,” tiah a chim.\nAhote kahmi meithal kuan nih a khen timi fiang in theih a si lo. The Chin Journal May 18, Hakha\nChin Thuamthil Nih Bia A Chim.Mithiang Paul nih “Thawngttha cu ka zahpi lo,” tiah Khrih khamhnak thawngttha kong ah tehte a khaan (Rom 1:16). Pu Hrang Nawl nih Jesuh dawtnak kong “Ka Zahpi Lo” timi lenhlawi phun in ca a rak khawmh suat i a rak ttial mi nih kan kokek nunphung chung in Khrih dawtnak kong a hlawi mi duhnung tuk in kan rel khawh. Nizan tihni ah ruah lo pi in kan Chin thuamthil nih vawlei cung ah bia a hun chim, Pathian thangtthat bu in “Kan thuamthil te aw, miphun lakah kan in zahpi lo ee” kan ti ve cio ko lo? Hakha ahhin France in NGO lei rianttuantu nu a um i kum kul leng pi kan sin ah khua a sa cang.\nKan nu le nih Lai thil an tahmi a zoh, kan Chin thuamthil dangdang hna zong a zoh lengmang tik ah a rak chim an timi cu: “Hi aa dawhmi Lai thuamthil nih hin zeitluk in dah nan nunphung a san ti kha a langhter,” tiah a rak kan fak (comment) piak. Kanmah le kanmah kan kong kan i chimmi nakin midang nih an kan lawmhpiak thiam tik ah aa dawh ngaingai mi a si. Kan lungthli te in kan thuamthil cu Bawipa pekmi a si tiah kan hun uar khun. Kan Chin tuanbia a kherhlai mi hna nih zeitindah kan thuamthil hi a hun i sersiam ti mi kong ah ‘mang in khuachia nih a rak hmuhsakmi,’ a si ti phun in chimnak zong a um ve rua i cu ruang ah cun nihin ni tiang hmuhning a thiang set lomi, khuachia thuamthil bak ah a ruatmi zong pakhat pahnih cu kan um ve rua.\nNan theih cio dih bang in Khuachia asiloah Satan tham nih cun Bawi Jesuh hmanh pei vawlei cung tlangsang bik ah aa kaipi i na khuk i bil law ka bia, pennak vialte hi ka ta a si, kan pek lai tiah a rak lem bal ko cu! Bawi Jesuh nih nemte in Satan ka kal tak, Bawipa na Pathian lawng na biak lai tiah Cathiang nih a ti, a ti i a tei; vanmi nih an rak hnemh. Kan nun le sining vialte a kan thlengtu cu Khrih a si, a kan cawisang tu zong Khrih a si. “Vawlei le a chung i a ummi thil vialte hi Bawipa ta an si, vawlei le a cung i a ummi minung vialte zong hi amah ta kan si dih.” (Salm 24:1).\nKawlram in vawlei cung dawh zuamnak ah US ram a phanmi nu Thuzar Wint Lwin cu hmasa i a rak i timhmi Kawl thuamthil kha a caan a phak tikah a sin ah a phan kho manh ti lo i US um Chin mi nih Chin thuamthil (Chin National Costume, ti ve ko usih) an khaan piak i an thuamh, kan Chin thuamthil te i hruk in a kut te ah catar pakhat “Pray for Myanmar” timi aa ken i kan ram le miphun nih har a tonmi kha vawlei cung ah thlacam bawmh halnak in a langhter. Amah cu zuamnak ah 21 nak a hmu kho; aa hrukmi Chin thuamthil nih pakhatnak a hmuh.\nThuzar Wint Lwin le a timhtuahpi tu US um Chin mi hawikom vialte nan cungah kan i lawm tuk. Chin thuamthil te cu vawlei cung dawh zuamnak ah pakhatnak a hmu te lai ti cu aho hmanh nih kan ruah bal mi a si lo. Chin (Lai) thuamthil te cu ruahlo pi in Esther siangpahrangnu bang suiluchin chinh a si ve ai! Pathian cawisannak a si i zeidah Pathian nih a kan duh piakmi a si hnga? Hlasak thiam Pi Sung Tin Par nih Chin thuamthil phun tampi cu Kawlram huap in aw-an a ngeih ter ve i aa dawh i uarmi thuamthil pakhat (fashion) ah a rak sersiam cang. Cu hnu ahcun fitlaw Thet Mon Myint zong nih Chin thuamthil cu a hun laar te chin ve.\nCun naite (2019) ah kan fanu Esther Dawt Chin Sung zong nih Kawlram huap in hlasak zuamnak ah pakhatnak a kan hmuh piak i kan thuamthil kha a laar ter chinchin. CACC, Aidi, Pu Henry Van Thio, Rev. S. Van Hre, Pu Taan Ki, Lawngtlai lei kan unau hna, Hniang Hniang Kim, P. Cung Lian Thawng, David Lai, Benjamin Sum, le Billy, tbt, hna zong nih Chin thuamthil cu lungtho tein an i hruk, thazaang an pek i phun tampi in an ttamh chap. Daw Aung San Suu Kyi hmanh nih kan thuamthil cu dawh ngai in aa hruk ve. Ram hnihnak le ram thumnak a phanmi vialte nih miphun dawtnak fakpi in an ngeihnak a langhnak pakhat cu kan Chin thuamthil vialte an fale mino an uarpi hna, biakinn pumhnak ah an hrukpi hna i cawisan peng a si.\nHi ruang ah hin Kalaymyo, Gangaw le Laitlang khua tampi ah Chin thuamthil cu pawcawmnak ca tiang in an chuah, an zuar khawh i miphun iang an ngeih ter. Nizan tihni ah Kawlnu Thuzar Wint Lwin nih vawlei cung muidawh zuamnak ah Lai thuamthil aa hrukmi nih vawlei cung ah bia a chim: Kawlrampi Caah Thla Kan Campi u “Pray for Myanmar” tiah. Aziah Dr. Sa Sa le Dr. Lian Hmung Sakhonng hna zong hi Kawlram huap in thlennak caah an kan thim piak hnga? Aziah kan Chin thuamthil chung i pakhat a simi Lai thluamthil te cu vawlei cung dawh zuamnak ah bia a chim ve hnga?\nPathian nih duhsaknak a kan ngeih piak hrimhrim ve ko lai. Pathian duhnak kawl in thla fakpi in cam hna usih. Ka thlacamnak: “Mawi Bawipa, David sin na pekmi tthawnnak le raltthatnak, Esther siangpahrangnu sin na pekmi Nangmah bochannak, nawlngaimi sinak, le dawhnak hna cu pehzulh in kan hruaitu hna, nun aa thaap mi kan mino hna cu pe zungzal ko sawh hna. Kawlram pi nih luatnak hmuhnak ding caah Mindat khua in Chin miphun zong hi na lamkaltu ah na thim i na sersiam mi a si ve ttheu lai; tthawnnak, in khawhnak le teinak kan pe hram ko sawh.\nMaw Bawipa, kan nih Chin miphun cu a milu rel in kan tlawm tuk caah pakhat hmanh tlawt-tlau lo in himnak kan pe ko sawh. Hmunkip i aa tthek mi kan si pin ah lungthin lei ah aa khat kho lo tukmi kan miphun hi Khrih chungah unau chuak tti bantuk in kan nun khawh ve cang naklai kan bawm ko sawh. Vawlei cung pi ah kan miphun thuamthil in bia na chim cang; Kawlram nih luatnak a hmuh khawh nakding ah hruaitu le hmunhma na kan thim piak cang- kan dirkamh law na duhnak le siter na kan duhmi kan theih ter hram ko sawh; aa porhlaw mi si lo in toidornak he nangmah an thangtthatmi na fale kan si ter ko; kan thuamthil aa dawhnak, fimnak nunphung na kan pekmi (fimnak ahhin dinnak le raltthatnak aa tel) cu fimkhur te in a nun kan cawm khawh naklai na Thiang Thlarau in lam kan hmuhsak zungzal ko sawh. Kan zeizong dihlak hi Khrih chung in tthanter ko sawh. Bawipa kan Pathian, na cungah kan i lawm tuk. Sunparnak le lianghngannak vialte na ta sizung zal ko seh! Amen.”Lal Pek Lian\nThawngtha bak a si.Hakha ah Palik Bawi Pakhat Amah tein aa That


Denmark ramah Mink Saihrem vialte thah dih ding in tu zaan ah Cozah nih nawl an chuah cang. – Hakha Cherry\nDenmark ramah Mink Saihrem vialte thah dih ding in tu zaan ah Cozah nih nawl an chuah cang.\nVulei cungah Saihrem a zua a tamcem 1,2 nak asi Peng mi Saihrem vial te cu Covid-19 an ngeih ruangah le Covid-20 kan ti lai maw virus dang an hmuh than ruangah rianrang in Cozah ton nak an ngei i thlaici ca siseh pakhat hmanh zuah lo in thah dih viar ding in tuzan in nawl an chuah cang.\nHlan deuh ah cun Minkfarm Campany a ngei mi hi 1500 an si tawn na in kan hnu kum 3 hrawng Khan a man a talk tuk caah tuni tiang ah fram 1080 lawng a um cang i 17 million mink hrawng hi Denmark ah a um.\nSaihrem hi a saa an ei loh an hlonh dih a phaw lawng lak a si angki ah hman a si bik Denmark Cozah nih hin phaisa ahmuh ngai nak pakhat a si ve Tuluk nih hin 85% hi an cawk tawn.\nHi Covid-19 hi phun 5 in phun 7 hrawng a si ti a si a bik in an thah dih nak a ruang cu minung 12 sin ah zawtnak thar an hmuh ruangah a si bik.\nKan hnu zarh chungah Norway lei kam Norjyland lei ah khin minung 783 Covid a ngei mi chungah zatceu bak hi Saihrem nih ngeih mi Covid he ai khat ti a si a a karh a rang ngai ngai fawn.\nNihin tiang ah fram 1080 chungah farm 207 ah Covid an hmuh cang mah hlan cu fram pakhat ah Covid-19 an hmuh ah cun mah cu ka in 7,8 tiang paoh a ngei he ngei lo he thah dih a si na in a tu cu Denmark ram pumpaluk Mink vial te cu thah dih a si cang lai.\nSaihrem hi kumkhat voikhat lengmang thah i a phaw hawh an si tawn cucu November 7,8 hin an thah i Nov thla chungah hin i lim dih a si tawn na in a thah caan a phak lai ni 2,3 a duh ah Cozah nawl chuah nak in thah viar ding ti a si ko.Credit-Chan Thawng\nUS President thimnak cu a hlankan in thimfung an kuatmi cabawm mail voting ruangah atu tiang thimfung an rel thlu kho rih lo.\n2010 Election lio, Thantlang peng ah CNP nih teinak a hmuh mi cu CNF ruang ah asi, tiah Thantlang zapi an rak conglawmh hna, tiah an rak chim bal.


Kalay in Hakha ah SAC ralkap motor 6 phan, Sagaing lei in motor 16 a kai lio fawn – Buanchukcho\nJune 11 zaan ah Kalay (Waibula lam) in Hakha ah SAC ralkap motor 6 a phan cang i atu June 12 chun ah Sagaing lei in SAC ralkap motor 16 a kai lio, tiah kan theih. “Atulio Thantlang Peng le Hakha Peng kahdohnak ah bawmtu ding in a rak ra mi an si lai, tiah ruah an si ko.\nSangaing lei in aa thawh mi hi 10:30 AM hrawng ah Pale an phan i Kalaymyo lei ah maw an lanh lai, asiloah Gangaw lei in direct Hakha dah an kai lai, ti a fiang lo. June 11 zaan zong ah Kalay in Hakha ah motor 6 a phan cang,” tiah min langhter lo mi pakhat nih The Hakha Times ah a chim. Nizaan naite, Hakha Peng kahdohnak ah SAC ralkap 10 an thi i Thantlang Peng Khualhring tlang kahdohnak zong ah SAC ralkap 17 an thi, tiah CDF nih a thanh. The Hakha Times\nthawngpang dang : Ralkap Sin ah Meithal Zuun (1) A La Khotu Cu US Dollar $ 1000 Pek Nan Si Lai


A Poituk Ee; Ralhrang Nih Khua An Khangh Dih Hoi Ee - Chin Eleven News\nRalhrangbu Nih Kalay Peng Tintar Khua Mei In An Khangh Sagaing remthen Kalay pengah a um mi Tintar khua cu ralhrangbu nih nihin August 28 chun suimilam 12 hrawngah mei in an khangh caah inn cheukhat mei nih a kang dih tiah theih a si.\nRalhrangbu nih Tintar khua ah PDF he an i kah hnuah khua hi an luhhnawh caah khuami thong leng an zaam. An khua siangcachim U Kyaw Min Naing chawdawr cu an khangh hmasa i a khua ningin a kang dih men lai. Atu zong inn tam ngai a kang cang tiah khuami nih an chim.\nRalhrangbu hna hi August 26 ram lakin Tintar khua ah an luh hi a si i, ralhrangbu in a zaam mi an rak dawi mi a si. PDF hna nih khuachung luhtter an duh ruangah an kah hna hi a si. Ralhrangbu hi minung 80 hrawng an si i, thazaang zong an i chap.\nZan suimilam 6 hrawngah fak ngaiin an i kap i, ralhrangbu nih hriamngan he khuachung an kah ruangah PDF nih an kir tak tiah theih a si.\nTintar khua hi inndong 1000 leng a si i, ralhrangbu nih an luhhnawh ruangah a zaam mi 2000 hrawng an si.Tuzanlei suimilam 3 tiang an khua cu mei a kang cuahmah rih ko tiah khuami nih an chim. Ref; DVB\nPalik Bawi Chungkhar Pawl An Buai Cang Hih!


Jessi Pa Hi Tamada Ah Ttuan Kho Sehlaw Ttha, A Ruang? – Chin World News Evening\nJessi Pa Hi Tamada Ah Ttuan Kho Sehlaw Ttha, A Ruang?\nFebruary 4, 2021 February 4, 2021 Salai Van Chin News\nJessi Pa Hi Tamada Ṭuan Ko Sehlaw A Ṭha Men Lai! NLD Upa le Cozah Luban Minthang vialte an tlaih dih hna. VP Jessi Pa an tlaih lo. Hihi Ralkap nih rian khinh an duh ruang ah asi lai tiah thawng pang a leng ngai ngai. Hi bantuk laklawh caan le lakhruak caan ahhin Thil hi kan duhlo bik mi le ningcang loin aathlen tawn. Ramkhel in zungzal phisin ding mi hna zong an sican tawn timi Tuanbia kan ngeih hna.\nHakha Khualipi an tuah ah siseh Kalay Myo in CHIN USIH (Chin Ramkulh zungpi) an ṭhial ah siseh, hi btk lakhruak caan (Hranhram in Anna lak can) ah asi kha kan hmuh khawh. Ni Vung nih Uknak a lak hmasat tan ah Inn Hngak Cozah min in a uk. Cu lio ah Col. Van Kulh cu CHIN MI kan ai-awh ah BAWIPA nih a rak thlah kan ti khawh. Monywa ah Duh Ṭaing Hmuh a ṭuan lio asi.\nHakha ah CHINRAM zungpi Ṭhial ding rian ai hmaithlak cawlh I amah thawng in Nihin Hakha Khualipi hi a umnak cu asi. Zunguk Son Khawh Lian te nih Inn aum lo tiah Hakha ah Ṭhial an duh lo. Col. Van Kulh nih Hakha ah Inn Ṭha bik bik hna kha man lo tein rak hlan hna u tiah Hakha Upa cu acah hna. Cuticun Zung rianṭuan tu cu Hakha an I ṭhial hna.\nNi Vung nih a voi 2nk Uknak alak hlan thla (6) aaduh ah Pu Chia Ṭial Pa nih Hakha ah Chinram Khualipi zung, Ṭhutdan Cabuai le Cozah rianṭuan tu vialte a ṭhial ve hna. Ni Vung sin ah CHIN YEZA Vuanci nih a ṭhial tiah a ti salam caah biatak tein an I sik ti asi.\nRalkap Uk chan tho tho ah Pu Hung Ngai nih Gangaw lei kan ramri meng zeimawzat cu a va lak khawh. Tulio Mindat ram kha Kawlrawn Magway Ramṭhen ah an fawnh mi hi Bochuk Hung Ngai chan ah cun an ti khawh lo. Mindat mipi kha ramri a rak lawnh mi poah poah cu that hna ulaw, a hnu Buaibai nak cu Keimah nih ṭuanvo ka lak lai ati hna. Cucaah Bochuk Hung Ngai chan ah an ti khawh lo mi cu Mipi Cozah NLD chan tu ah Kawlrawn ah an khumh diam ai.\nNi Vung Nih uknak a lak cu a mah hmunhma angeih ti lo caah asi. Federal cu Zalonnak lak an duh caah asi tiah cu Federal cu puh in Uknak cu alak. Cucu pehthliahmah tein Kawl Uktu Luban kip nih an zumh (NLD le DASSK telin). Culio Federal an hrawk mi cu Nihin Ni tiang Nunnak le thisen tampi thap in dothlen nak kan tuah zong ah kan ti khawh ti lo.\nA lam bitte le awng – kua bitte a um chung tal ah Ramkhel in kan lut ve lai kan ti zong Ramkhel kan mitcaw le hnachet asi rih mi, Ramkhel kung cung hmin ah mit a deih rih lo mi CHIN MI nih kan theihthiam lo. Mi fapa bang in CHIN PARTY cu Cross tung ah kan khenh chih, Chin mipi lila le Rev & Dr Cheukhat nih.\nNi Vung nih Kum khat hnih te lawng Innhngak cozah kan si chung lai tiah Anna a lak ko nain Kum 30 leng arau. Ralkap chan zong ah rampi Dindeih nak caah ṭuanvo kan lak chung lai an ti nain, kum 20 leng a rau ve. Tu zong Kum khat lawng Anna lak an ti ko nain Time limit asi lai tiah ka zumh lo. Zeitintiah 2008 phunghrampi ning in le Burma codes & Burma Acts ning in Anna an lak ding pelte hman aa pehtlai lo caah asi.\nChinram le Chin Miphun dirhkamtu le a konglam chimh ve ding caah Ni Vung Chan ah Pu Van Kulh, Thang Sui Chan ah Pu Hung Ngai Tin Sui Chan ah Pu Hung Ngai ṭhiam, NLD chan ah Jessi Pa, Min Aung Hlaing Chan ah CHIN mi an um ve ti lo. USDP nih TEINAK an hmuh lo caah Ralkap nih Uknak an lak. USDP Teinak hmuh ding ah thimhnak tuah nawlh a duh (Dr. Lian Hmung Sakhong vs Chinland Post Interview).\nKaren cu Pado Ngin Mg aatel Bahu cozah ah. Chin ram uktu ah Dr. Hmuh Thang an thimh men lai ka ti nain asi ti lo. Dr. Hmuh Thang cu Ralkap nih thimh nak an tuah nawlh mi ah TEINAK hmuhco hnu lawng ah CM si aa timh rua tiah ka ruah. Ralkap nih thimhnak an tuah nawlh lai I USDP nih TEINAK ahmuh lo ahcun Anna mipi sinah a pek duh ngai ngai hnga maw? Ruah awk ngai ngai asi.\nHakha Khualipi le LAICA a himbawm lotuk caan lio ah Democracy phung ning tein dirhkam tu an um lo lio caan ah Uktu, Hruaitu le Luban kan herh ngai ko tiah ka ruah.\nFalam cu a khuahrum an ṭhawng deuh rua. Kan cheih bak hna lo. MAH chan ah CHIN Luzik an Falam in asi. Salai Lian Luai chang tu ah ka ti lai cu. MAH chan ah Chinram le CHIN MIPHUN dirhkamtu ding le khumzual tu ding ah Jessi pa hi Tamada ah thimh hna sehlaw ti hi asi.\n2020 thimhnak tan ah Jessi pa an thimh ṭhannak Aruang bik hna cu VP a si ṭhan lai ti le Bahu Vuanci asi lai tihi asi bik. Nain NLD nih pelte hmanh an pe ti lo. Hlutdaw in um sawh sawh kha asi diam ai. Annih cu Hlan chan Ralkap hlun le USDP arak si bal caah Ralkap he rianṭuan ṭi ding ah poimawh nak aum lem lo. Cun Chin mipi nih Federal kong, Tlukruannak kong, Mah tein khuakhan Lairel nak kong, tbk kong va chimh phuan ding ah kan thimh mi asi lem lo. Cozah Luban sinak in CHINRAM le CHIN Miphun Dirhkam sehti hi asi bik.\nCun anin cu Dr. Lian Hmung Sakhong le Pu Hrang Nawl te btk in Ramkheng kung cung hmin Ideology angeih tu zong asi lem fawn lo. Mipi sin ah Uknak lak siloin NLD le Ralkap I theihthiam lo ruang ah Power I zuam cawh ruangah asi mi Uknak lakchung nak asi caah, CHINRAM le CHIN CAA dirhkam le khumzual tu caah Jessi Pa hi Tamada cu cohlan ko sehlaw ti ka duh. Cattialtu: Saya Rung Kaw\nNLD Upa an tlaih dih hna nain Henry Van Ṭhio an tlaih lonak hi hi ruangah a si kho men ti a si cang


U.S. Secretary of State Antony Blinken le China Foreign Minister Yang Jiechi cu a voi 1nk an ichawn – The Cherry Par\nU.S. Secretary of State Antony Blinken le China Foreign Minister Yang Jiechi cu a voi 1nk an ichawn\nU.S. Secretary of State Antony Blinken le China Foreign Minister Yang Jiechi cu a voi 1nk an ichawn. U.S Secretary Blinken nih Tibet ram siseh, China ramkulh, Xinjiang ah a ummi, Muslim, Uighurs miphun an si ah, Hongkong le Taiwan tbk ram hna ahhin U.S nih an Covo le Democratic value an dirhkamh hna nak kong a langhter. Cun, International Communities nih Myanmar Military Coup an mawhchiatnak ahhin China zong itel ve dingin a forh hna.\nAsinain China Foreign Minister Yang Jiechi nih China ram chung kongkau a simi, Tibet, Hongkong le Xinjiang ahhin nan ithlak awk a si lo tiah a chalh colh ve. Former President Trump chan lio ah China cung ah an rak tuahmi polices vialte cu thate in Joe Bidden cozah nih an zoh tthan dih. Asinain Trump nih a rak tuahmi ningning in pehzulh an si ko hna tiah CNBC news nih a langhter.\nChina chaklei, Xinjiang ramkulh ah khuasa, Muslim biaknak a biami Uighurs miphun pawl hi China nih an ci hmih/ genocide a tuah hna tiah Trump Cozah nih an phuan ta. Cun, Tebet, Hongkong le Taiwam ram kong ahhin U.S le China ihmuh thiam lonak a san tuk lio a si. Tuhi a thar in Myanmar ram a von ichap rih. US Security Council ahhin China le Russia nih Myanmar Military sualphawt ding an block nain an tlaihmi hna, Aung San Suu Kyi le midang vialte thlah dih ding cu an lung a tling ve. Cun, UN Secretary General António Guterres nihcun Myanamr Military coup fail in Democracy ram dirh tthan ding in Vawleipi kan ipum lai tiah a ti.\nKawlram ah sandahpiah a sang chin lengmang. China le Russia nih Ralkap lei an ttang nain Vawleipi cu mizapi lei ah an dir ko. Abik in U.S cozah nih ralkap cung ah biatak tein hmual hman a timh ko. US senate tiang ah Bill an chuahpi cang. Cucaah, tulio ralkap nih an thil tuahmi cungah an ichuah-sual cikcek nakhnga lamkip in cawlcangh cio a herh liote a si.\nRelchap, Kawlram khuakip ah a thong thong in Mipi an chuak cang. Ralkap uknak hi “overthrow” hloh dingin ready an si cang. MIPI cu an chuak cang i, biapimi cu Hruaitu an si. Tutan ahhin 2008 phunghrampi hi thah/destroy lawlaw in, Mipi nih uknak lak lawlaw a herh lio caan a si. Example ah, Mipi thazaang hmang in, NLD kha interim Cozah thar dirh ter in, cun, UN Ralkap/ peacekeeping pawl kha, National security caah request tuah colh kho hna sehlaw, cun Ralkap lutlai/ leaders vialte kha tlai viar hna sehlaw, cuticun Ralkap telh bak loin, Democracy ram thar a dirh khawh nakhnga ruahnak/ thluak chuah a herh lio caan te a si.\nCucaah, tlangpar/ethnic lei hruaitu vialte an si ah, Kawlrawn lei an si ah, Zeitindah Ralkap uknak hi kan hloh/ destroy lai i, Zeitindah Mipi duhmi Cozah thar kan dirhning a si lai tbk, cun, zeibantuk buu ahdah kan ifuntawm chung a herh tbk pawl hi ttha tein an iruah cia a herh bak lai ka ti. Democracy le Federalism a duhmi vialte, kan pale/ leaders pawl hi thate in an ifun/tawm khawh lo ahcun, tulio Mipi thazaang hi a lak a si kho. Kan hruaitu/ leaders pawl nih hin Mipi thazaang hi a hman zia thiam hram hna seh timi hi ka thlacamnak a si. Credit: Zasang Cinzah\n← Sandah Piah Tik Ah Ralrin A Herh Bak Mi Pawl\nPolitical party leaders, MP aa cuhmi tbk vialte Khawika ahdah nan i thup dih →


CNA ah:Mino tampi training kaiding ah’An lut a sinain a cheukhat cu kirh than an si a ruang. – Lai Lungrawn Post\nCNA ah:Mino tampi training kaiding ah’An lut a sinain a cheukhat cu kirh than an si a ruang.\nApril 19, 2021 April 19, 2021 admin Thawngpang\nChin miphun hmunkip ah a ummi mahle peng le tlang in raltuk thiamnak cawn dingin mino tampi nu he pa he CNA sin ah an phan. Thutdirhnak caah annih har ngai tawn. Zoh ah ngeihchia ngai a si.\nCNA a thli tein an Rian tuannak chin ngam lomi tam tuk a um. Nihin Chin mi tampi nih CNA an thang chiat tuk in um hi a tha bak lo.A tu hi Falam, Matu tibantuk in CNA camp ah an tam tuk caah a cheu cu kirh an si.ram lei a ummi Chin miphun nih kan chawva in bawm khawh i zuam cio hna u sih Chin Monring Star News.\nRelchap duh mi hna caah:Zeiruang ah dah CRPH nih Pu Van Thio rian an peek lo’ Pu van thio cu ralkap nih nihin nitiang hren rih asi ralkap kut ah aum ti ko uh sih tik ah CRPH lei in rian khinh sual hna seh law anih cu tlaih cia mi ban tuk asi caah a case tuah piak zau in thong ah fawi te in thlak khawh asiChin Uklian.\nKawl ralkap:Lei a tang mile’A diarkam tu Model pawl le Singer’s pawl min dihlak.\nBreaking News:Ralkap nih mawtaw pa2 meithel in a kah pa1 a thi a dang hliam an tuar.


US um Chinmi caah thawngtha tak tak si cang; Trump nih lam a kawl cang\nDemocrat pawl nih coronvirus ruangah harnak atawng mi, rian a ngei lo mi pawl sin ah bawmnak Senate nih a pawm cang mi cu phawt khawh lo in an khamh.\nSenate ah an cohlan hnuah Treasury Secretary Mnuchin le White House chief of staff Mark Meadows nih a rangnak in mipi sin ah phawt a si lai tiah an chim mi kong mah Chinpag ah ka ttial cang\nNatein Democrat pawl nih an duh ning bantuk in Senate nih a pawmpi lo i, senate duh ning bantuk in phawt ding mi a si caah, Tangka cu congress ah Democrat pawl nih block an tuah tthan\nMah bawmhnak kongah voihhnih Treasury Secretary Mnuchin, White House chief of staff Mark Meadows le Democrat pawl hna cu bia ceinak an tuah cang. Nancy pelosi a chim ning ah cun kan bia ceimi a tha ngai tiah a ti, Natein mah tangka phawt kong he apethlaih lo mi agenda Democrat pawl nih an chuah pi mi a um tthan (mah kong hi cu next ah kan ttial te lai)\nTrump admin nih an cohlan duhlo caah tu hi Trump admin nih cun Congress nih mah bantuk in block a tuah zongah mipi nih a rang khawh in tangka an hmuh khawhnak ding caah lam kan kawl lai tiah an chim cang.\nChinmi tampi zawng rian a ttuan khawh lo mi tampi an um cang i, rian a sungh mi tampi an um cang. Coronavirus ruangah thawngpang a chia chin lengmang cang caah mah bantuk in President Trump admin nih lam an kawl mi cu thawngtha ngai a si. Credit- Foxnews\nBe the first to comment on "US um Chinmi caah thawngtha tak tak si cang; Trump nih lam a kawl cang"


Kim Le Trump Nih Biahren Pakhat Min An Thut I Nuclear Hrawhnak Rian An Thawk Lai – THE CHINLAND POST\nKim Le Trump Nih Biahren Pakhat Min An Thut I Nuclear Hrawhnak Rian An Thawk Lai\nCity Hunter| 2018 June 12| North Korea ram hruaitu Kim Jong-un le American President Donald Trump nih June 12, Singapore i a sang bikmi ram hruaitu tonbiaruahnak ah a biapi tukmi biahren pakhat min an thut cang. North Korea nuclear hriamnam hrawhnak an thawk colh lai tiah kan theih.\nHnatlak minthutnak hmun ah American President Donald Trump nih, “Nihin ah min kan thutmi cu a biapi tuk hringhranmi le a tlamtling taktakmi biahren pakhat a si. Hnatlaknak kan ngeihmi biahren hi a thuk tukmi le a kau tukmi le a tling tukmi a si. Tuanbia roling ton biaruah ceihmainak kan ngeih dih hnu ah kanmah nih a luancia tuanbia kan kaltak khawh cang” tiah a chim.\nNorth Korea ram hruaitu Kim Jong-un nih, “Hi biahren minthutmi hi tuanbia roling biahren a si. Kan ramhnih nih a luancia tuanbia vialte kaltak ding in biakhiahnak kan tuah cang. A biapi tukmi thlennak pakhat cu a rauh hlan ah vawleipi nih a hmuh cang lai” tiah a chim.\n“Vawleicung hruaitu hna nih an hrial i a lileng bikmi ram pakhat he a thami pehtlaihnak kan thawk khawh cang tiah American President Donald Trump nih a chim. Mr. Kim Jong-un hi fimthiamnak a ngeimi a si i a ram a daw taktaktu pakhat a si” tiah Donald Trump nih a thangthatnak bia a chim.\nNorth Korea ram nuclear hriamnam hrawhnak an tuah lai maw timi biahalmi cung ah, ‘hi nuclear hriamnak hrawhnak lamthluan cu a rannak in thawk le tawlrel a si lai’ tiah White House in chimnak ngeitu nih a chim.\nNihin ah kaphnih ram hruaitu pahnih nih hnatlaknak ngeihmi min an thutnak an ngei. Cu min an thutmi biahren a dikthliar cu a rauh hlan ah kan thanhchuah ko lai tiah White House lei nih an chimphuan.\nSingapore ah tuahmi Donald Trump le Kim Jong-un tuanbia roling ton biaruahnak cu hlawhtling ngai in an lim cang. A biapi tukmi biahren pakhat hnatlak minthutnak zong an ngei kho.\nA luancia tuanbia vialte kaltak ding in biakhiahnak kan tuah cang. Vawleipi nih a biapimi thlennak pawl a hmuh cang lai tiah Kim Jong-un nih holhlettu sin in a chimphuan.\nUS President Trump le N. Korea ram hruaitu Kim Jong-un cu June 12 , Singapore ram Sentosa Tikulh ah tuanbia roling tonbiaruahnak an ngei. Ramhnih hruaitu hna cu Sentosa tikulh ah Five Star level simi Capella Hotel ah an i tong.\nRef: BBC Burmese, Xinhua News\nPrevious Kim Jong-un; Ka Ram Sipuazi Thanchoternak Ding Singapore Sin In Ka Cawn Lai\nNext Kim Jong Un He Tonnak An Ngeih Hnuah President Trump Le VOA Tonbiaruahnak


Pennak hmuhmi Teinak—Jehovah Tehte Hna nih Thawngṭha kha Phung ningin An Siter | Pathian Pennak\nKehlei: 1945, Netherlands, Eindhoven khua ah unaupa pakhat cu phung a chim lioah an tlaih; Orhlei: Na umnak hmun ah upadi nih zalong tein phungchimnak nawl aan pe hna maw?\nPennak hmuhmi Teinak—Thawngṭha kha Phung ningin Siternak\nINNKHAT hnu innkhat phungchim nan kal lioah lamhlat in palik mawṭaw aw nan theih. Mah aw cu a thang thluahmah. A changtu inn i phung na chim lioah palik mawṭaw cu nan pawngah a dir, mah tikah na kalṭi hawi nih thinphang ngaiin a zoh. Palik pakhat cu mawṭaw chungin a rak chuak i hitin aan ti hna: “Nanmah pahnih hi innkhat hnu innkhat kal in Baibal kong a chimmi cu nan si maw? Mi tampi nih report an in tuah hna.” Mah tikah Jehovah Tehte nan si kha upat tein na chimh. Mah hnuah zeidah a cang lai?\nMah cu na umnak ram tuanbia cungah tampi aa hngat. Kum tampi chungah nan ram cozah nih Jehovah Tehte Hna kha zeitindah an in pehtlaih hna? Biaknaklei zalonnak tlawmpal an in pe hna maw? An in pek hna ahcun mah cu a luancia kum tampi lioah nan unau pawl nih “thawngṭha kha a hmaan i biatak a si” ti langhter awkah fakpi in an i zuam caah a si kho men. (Fil. 1:7) Khoika i a ummi na si hmanhah Jehovah Tehte Hna nih upadi leiin teinak an hmuhmi kong hlathlainak nih na zumhnak a fehter khawh. Hi dal ah mah hna lakin cinken awk tlak a simi a kong cheukhat kan i ruah hna lai. Mah teinak hna nih Pennak cu a um taktakmi a si ti kha a langhter, zeicahtiah kanmah thilti khawhnak in cun zeitikhmanh ah cu bantuk teinak kan hmuh khawh lai lo caah a si.\nTuchan biaceihnak zung i biaceihtu cheukhat cu hlanlio Phungbia cawnpiaktu Gamaliel hmuhning an ngei ve.\nKhoikalei hmanh an ṭan lo caah Jehovah Tehte Hna nih an tonmi hremnak “tilian” kha ruahlomi thil nih a dolh.\nZalong tein Biaknak caah Dohnak\nPathian miphun nih Pathian Pennak upadi zulhnak nawl hmuh awkah an doh tawn.


Trump bia a fak bak: Democrat nu MP pawl va kir ulaw nan ratnak ram kha va remh uh - The Chin Express\nTrump bia a fak bak: Democrat nu MP pawl va kir ulaw nan ratnak ram kha va remh uh\nWashington — US President Donald Trump nih Democratic party in MP a ngahmi nu pawl cu ‘a rawk dih cikcekmi le sualnak nih a tuammi nan ratnak ram ah va kir ulaw remh va bawm hna uh’ a ti bak ko hna.\nRamdang in a rami fa koko nih cutin khatin US cozah rianttuan seh tiah US mipi an chimhmi hna cu a duh bak lo.\nDemocratic party member pawl cu “Trump biachim hi miphun thleidan bak asi” tiah i fahsak takin an zai ve.\nZarhpini (US caan) ah President Trump nih, “a rawk dih cikcekmi ram pawl in a rami Democrat nu MP pawl nih cutin khatin US cozah rianttuan seh tiah US mipi an chimh lenmi hna hi amak ko.\n“A rawk dih cikcekmi le sualnak nih a tuammi an ratnak ram ahkhan va kir hna sehlaw remh va bawm hna sehlaw an i fai deuh lai,” tiah Twitter ah a ttial.\nTrump nih an min cun a thliar hna lo nain, Democrat nu MP chungin New York um MP Alexandria Ocasio-Cortez, Minnesota um MP Ilhan Omar, Massachusetts um MP Ayanna Pressley le Michigan um MP Rashida Tlaib hi a timi hna si lai ti a fiang.\nMP Ilhan Omar cu kum 1997 ah Somalia ram in Minneapolis khua (Minnesota state) ah ralzaam in a rak phan. Hnu ah Democratic party ah a lut i Hlutdaw Niam (House) ah MP aa cuh i a ngahmi si.\nMP Alexandria Ocasio-Cortez cu New York City ah a chuakmi si ko nain, a nu hi Puerto Rico ram ah a chuakmi si.\n“Pu. President, ka ratnak le zohkhenh dingin bia ka kamhmi ram cu US asi. America ah kan i tel vemi na cohlan khawh lo caah na thinhung mu. Na firtlei duh ah American thinphang in chiah nai zuam,” tiah MP Alexandria nih Twitter ah a leh.\nHlutdaw Niam (House) hruaitu nu Nancy Pelosi (Democratic MP) nih, “Trump bia chim hi ramdangmi huat bak si” a ti ve.\n“Donald Trump nih American nu MP 4 an ram ah va kir hna seh a timi hi, ‘America A Liannganter Tthan’ a timi cu ‘America ah Mirang lawng umter tthan’ a ti duhnak a rak si peng ti a lang,” tiah a nolh chap.\nUpdated on September 21, 2021 8:39 am


Model Shin Yoon Myat Nih Seksi Nawnmi Thilthuam He Hla A Sak Lionak Hmaanthlaak Pawl – ZINGHMUH NEWS\nModel Shin Yoon Myat Nih Seksi Nawnmi Thilthuam He Hla A Sak Lionak Hmaanthlaak Pawl\nKan theih cio bantuk in tu lio kan kawlram model hna lak ah thazaang petu mipi fek te bak in aa neih kho ve tu le mipi nih an uar bak vemi model pakhat cu Shin Yoon Myat hi si ko. A nih zong hi photo model rian lei ah minthang pakhat a si bantuk in social media cung zong in seksi hmaanthlaak thlah zong a rak hmang ngai tawn vemi si.\nKawl miphun hna nih sunglawi tak tak in kumkhat ah voikhat an tuah tawnmi an mah kumthar titoih puai zong ah a hnuk tiang hmanh a lang dih deng dingmi thil thuam hruk in mipi hmai ah a cian len ve ko. Model Shin Yoon Myat hi mah hlaan zongah social media cungin hmaanthlaak thlah a hmang tawn tu si i a nih hi a tungtai zong aa dawh bak ve ruangah mah cung i seksi nawnmi thil aa vun hruk chap cang ah cun mak law law bak si ko.\nPhoto model rian ttuannak in a nuh ping ngia rian ttuannak ah a rak lutmi si ko nain aa zuamnak le a thiamnak thawngin a tu ah cun zunsik le video zeihnak tiang hmanh ah aa tel kho ve cang, cun a thil tuahmi kip ah hin mipi lei thazaang peknak zong a hmu bak ve tu si fawn.\nTutan kawl titoih puai tuahnak mandat cung ah seksi nawn mi te thil thuam hruk bu te he dir in hla a sak lionak zong a hung laar ngai ve, a aw tthat le tthat lo tu hi cu mipi lei nih an zoh duh lemmi si lo i mipi lei (a hlei in pa pawl) nih an zoh duh deuhmi thil hi cu seksi nawn in aa hrukmi a thil tang ah ummi thil deuh hi an si ko rua.\n“Thingyan donnak ni i hmanthlaak zong ka rak in thlah piak tthan te hna lai, ka hna ah kaa tonhmi hnatonh belte zei tik caan i a tlau ka thei bak lo, Pakhuku mandat lei rian ttuan tu nan dih lak cungah kaa lawm” timi caption taar in a hlasak lionak hmaanthlaak pawl cu social media cung in a hun thlah hna.\nCELEBRITY, HOME April 16, 2019 April 16, 2019 by David


Baibal Tuanbia: Isak Nupi Ṭha a Ngei - Jehovah Tehte Hna Web Site\nHika hmanthlak i minu hi ahodah a si nan hngal maw? Amah min cu Rebekah a si. Cun ton awk in a rat hnawh mi pa cu Isak a si. Amah cu Isak nupi ding a si. Mah cu zeitindah a rak si khawh?\nHitin a si. Isak a pa Abraham nih a fapa Isak caah nupi ṭhate pakhat ṭhit piak a rak duh. Kanaan ram i mi hna cu a hmaan lomi pathian an biak caah cuka ram i nu hna lak in pakhatkhat kha Isak nih ṭhit ding cu a rak duh lo. Cucaah Abraham nih a salpa kha a auh i hitin a ti: ‘Ka rualchan hna an umnak Haran khua ah va kal law ka fapa Isak caah nupi pakhat in va ṭhit piak awkah ka duh.’\nAbraham a salpa nih cun kalauk pahra kha aa lak colh i lam hlapi ah khual tlawn awk ah aa thawh colh. Abraham a rualchan an umnak pawng a phanh tik ah, tikhor pakhat ah aa din. Zanlei sang ah a si i, khi khua chungmi nu hna nih tikhor i ti than awk ah an rat nak ding caan a rak si. Cucaah Abraham a salpa cu Jehovah sin ah thla a cam i: ‘Keimah le ka kalauk hna ca i ti a kan than piakmi nu cu Isak nupi ca i na thimmi nu cu si ko seh,’ tiah a rak ti.\nTlawmpal hnu ah Rebekah cu ti than awk ah a rak ra taktak. Abraham salpa nih ti din awk ah a hal i a rak pek. Cu hnu ah a ti a hal ngaimi kalauk hna ca zong ah za lak in ti cu a than piak rih hna. Cu cu a har ngaimi rian a si, zeicahtiah kalauk cu ti tampi a ding khomi an si.\nRebekah nih ti cu a dinh dih hna hnu ah, Abraham salpa nih a pa min a rak hal. Cun an inn ah zankhat tein ka riak kho hnga maw tiah a rak hal fawn. Amah nih cun: ‘Kapa cu Bethuel a si, nan riahnak ding hmun zong kan inn ah a um ko lai,’ tiah a ti. Abraham salpa nih cun Bethuel cu Abraham a upa Nahor fapa a si ti kha a hngalh. Cucaah a khuk aa bil i Abraham a rualchan hna sin i a hruai caah Jehovah kha a lawmh i thla a cam.\nCu zan ah cun Abraham salpa nih Bethuel le Rebekah a ṭapa Laban Kha a ratnak kong cu a chimh hna. An pahnih in Rebekah cu a sin ah zulh in Isak he an i ṭhi-um kho ko tiah an hna a tla veve. A ruahnak an hal tik ah Rebekah nih Zeitindah a rak leh hna? A si, ka kal duh ko,’ tiah a rak ti. Cucaah a thaizing hrimhrim ah Kalauk kha an i cit i, Kanaan ram ah cun an rak tlung ṭhan.\nAn phak tik ah cun zanlei sang a rak si. Rebekah nih mipa pakhat lo chung i aa chawh mi kha a hmuh. Amah cu Isak a si. Rebekah a hmuh tik ah cun aa lawm ngaingai. A nu Sarah cu cuhlan kum thum lio ah khan a rak thi cang nain a ngaih a chia ko rih. Sihmanhsehlaw atu cu Isak nih Rebekah kha a duh ngaingai caah a lung aa lawm ṭhan cang.\nHmanthlak chung i minu le mipa hi ahodah an si?\nAbraham nih a fapa nupi ṭhitpiak awkah zeidah a tuah, zeicah?\nAbraham salpa thlacamnak cu zeitindah leh a si?\nIsak vat awkah Rebekah kha an hal tikah zeitindah a rak leh hna?\nZeinihdah Isak kha a lung a lawmhter ṭhan?\nGenesis 24:1-67 rel.\nTikhor pawngah Abraham salpa he an i ton lio ah Rebekah nih zei a ṭha ngaimi ziaza dah a rak langhter? (Gen. 24:17-20; Ptb. 31:17, 31)\nNihin Khrifa hna caah Abraham nih a fapa Isak caah a timhtuah piakmi in zei a ṭhami i cawn awk dah a um? (Gen. 24:37, 38; 1 Kor. 7:39; 2 Kor. 6:14)\nZeicah Isak bantukin, kannih zong a caan la in khua kan ruah awk a si? (Gen. 24:63, NW ; Salm 77:12; Fil. 4:8)\nRebekah bantukin thluachuah hmuh kan duh ve ahcun zeidah kan tuah lai? A tuanbia kha rel law amah kong kha tam deuh in hlathlai.


Australia Chin Hruaitu Hna Nih Ralzam Kong He Pehtlai In Australia Cozahpi Ton - channelnews.us\nA tu lio kan chin ralzam ram hnihnak a tang rih mi Chin miphun hna Australia cozah nih lak rih ding in le kan konhlam chim phuan ding ah Australia ram State 6 in Chin Community upa hna.le Kawlram lei in CHRO hna cu December 2 ah Australia cozah zunghmunpi a si mi Canbera ah an kal.\nTutan Cozah le Chin upa tonnak hi Perth ummi MP Dean Smith tawlrelnak thawng in a si tiah tutan Canbera i a kal ve mi Pastor Ca Lian Thang nih CBN ah a chim. “Australia ratnak ding ca chungkhar kawh auhnak form a si mi 202 visa in khan case 800 cu Cozah sin ah kan pek cang. A milu cun minung 3,000 fai auhnak ding caah form zong tlamtling tein kan pek hna’ tiah chim chap.\nJoint Standing Committee on Foreign Affairs and Trade, Human Rights Sub Committee cu an ton khawh cang hna. CHRO Executive Director Pu Bawi Lian Mang le Program Director Pu Sang Hnin Lian nih Chinram i a tu lio Human Rights dirhmun an chimh hna. Australia Chinmi kan hlawhtlinnak hna le tthancho kan duh rihnak kan chimh hna. Kan tuanbia dawh kan ttialmi cauk kan pek hna. Malaysia le India i a taangmi Chin ralzam pawl an dirhmun le an kong an chim.\nA tu Canbera in an rak kir hnu ah CBN he ton biaruahnak a um lai caah biahal nan duhmi um ahcun a tang lei ah pehtlaih khawh zungzal kan si.\nfacebook zong in pehtlaih khawh kan si.


Nihin Thong Chung In An Chuak Cang Lai - chinland media\nNihin Thong Chung In An Chuak Cang Lai\nMarch 2, 2022 admin Myanmar News 0\nNhin ah an dihlak hin an chuak lai. Kawl ralkap nih uknak an lak hnu ah minthanh an tlaih mi hna chung in zeimawzat cu nihin ah an chuak lai tiah theih a si.\nNihin ah a chuak ding mi ahhin Pyi Ti Ooe Eiandra Kyaw Zin, Lu Min, Paing Thakhon, Win Min Than le Director Win hna an si lak tiah ralkap lei thawng chim tu Zaw Min Tun nih BBC sinah a chim.\nZei bantuk ruang ah dah luatter cu an si lai tiah BBC nih an hal tikah zei bantuk ruang hmanh ah a si lo. Zei bantuk philh lonak ca hmanh ah tuah mi a si lo. Nihin March 2,2022 hi an luat ni a si cang tiah Zaw Min Tun nihcun BBC ah a chim.\nRalhrang nih an tlaih mi hna Kawlram minthang pawl hi thong kum 3 le rian hrang tuan ding in biakhiahnak tuah piak cang mi hna an si. Sinain a tu ah ralhrang nih ruah lo piin kan thlah cang hna lai tiah thawng an van thanh.\nKawlram ah ralhrang nih uknak a lak hnu ahhin minung thong tampi a tlaih hna. Ramkhel thiamsang le minthang tampi a tlaih hna. Min Aung Hlaing nih uknak a lak hnu ah voi tampi thongtla luatnak a pek cang hna. Sinain ramkhel upa an i tel bal lo. Kawlram minthang pawl zong an i tel bal lo. Tutan cu ruah lo piin Min Aung Hlaing nih Kawlram lemcang minthanh pawl luatnak a van pek hna lai.\nBreaking News: British Raltuknak Vanlong A Thatha Taktakmi Russia Ramri Lei Ah\nBiden: Thluak Ngei Lo Putin Kan Ra Lio


Min Aung Hlaing Le Tuluk Thil Tuah Cu Ttihnung Taktak Si Cang – Chin World News Evening\nApril 7, 2021 April 7, 2021 Salai Van Myanmar News\nRalkap Doctor specialist bak a simi Sizung in a zam i CDM ah a lut mi nih a zamnak le CDM ah a luhnak a ruang a phuan cu tuksum taktak a si ko. Vawleicung ralkap nih an tuah bal lomi cu Kawl ralkap le China nih Kawlram mipi cung ah an tuah. An thil tuah mi zoh tikah vawleicung i a um bal mi sual vailte a ne zong an khomh dih, a um bal lo mi sualnak tamtuk an tuah cang i minung lungthin cu an keng lo hrim hrim si ko.\n“Meiktila Ralkap Sizung ah a ttuan mi Ralkap Doctor Specialist minung 4 hna cu tulio Min Aung Hlaing thiltuah le cawlcangh an duh ti lo ruang ah Ralkap in an zam i, CDM ah an lut ve cang. Cun Mandalay Ralkap SIzung ah a ttuan ve mi Ralkap Doctor Specialist minung 2 hna zong an zam ve i CDM ah an lut ve”.\nRalkap Doctor specialist a zam mi nih a chim mi cu “Nitin te minung chungril an kan chuah ter. An thinlung le chungril vialte an kan chuah ter i China sin ah an zuar peng. Minung chungril le thinlung chuah in China sin ah zuar ter peng timi cu a si kho ti lo, kan tuah kho hrim ti lo. Cucaah Ralkap Sizung in kan zam i, CDM ah kan luh hi asi” tiah a chim.\nRelchih: Myanmar ralkap nih rammi cung ah an tuahmi sualnak tehte 180,000 CRPH ah a Phan tiah Dr. Sasa nih Langhter February 1/2021 thawk in Myanmar ralkap nih rammi hna cung ah an tuahmi sualnak tehte 180,000 cu CRPH sin ah a phan cang tiah Dr. Sasa nih nihin ah a chuahmi thawngthanhnak ca ah a langhter.\nTehte 180,000 a um pin ah upadi he aa kalh in Myanmar ralkap nih mi an thahmi 540 an si i, tlaih an ton hnu ah a nunnak a liammi minung 10 an si, tiah a langhter chap. CRPH nih a sermi upadi thiamsang bu le atulio Myanmar kong hlathlaitu Independent Investigative Mechanism for Myanmar “IIMM” timi bu cu nihin April 7 ah tonnak an ngei lai i hmailei rianttuan tti ning pawl an ceihmai lai tiah Dr. Sasa nih thawngthanhnak ah a langhter. The Chin Journal


Thawngpang Tha, Minung 60 CDM Ah An Lut Than Cang - TIMES OF CHIN NEWS\nThawngpang Tha, Minung 60 CDM Ah An Lut Than Cang\nChin Ramkulh (Pyine), Pengkomh (Khayaing), Peng (Myone), le Surkhua Meithat Zung in CDM ah a luut mi minung 60 nih a voi hnihnak cathanh cu March 1 ah khan an chuah than, tiah kan theih. Cathanh an chuah mi ah, “CDM ah aa tel mi cheukhat cu khunh hal loin Zung a kai lo mi cazin ah kan min an khumh. Cucaah, Ramkulh, Pengkomh, Peng le Surkhua in Meithat Zung ah riantuantu minung 60 cu CDM ah kan luut, tiah kan thanh than.\nRian kan tuan lio ah upadi he aa tlak in rian kan tuan i kan tuanvo kan tlamtlinh. Rian kan i phuak lo. Cunglei upate zeirello le an nawl ngai loin kan um a si lo. Ramkheel rian kan tuan a si lo. Nawlngeihnak a latu Ralkap kuttang ah riantuan kan zuam ti lo ca ah CDM ah kan luh mi a si. Mizapi kut asiloah thimnak ah teinak a hmu mi hna sin ah nawlngeihnak a phanh hlanlo, Zung kan kai lai lo i rian kan tuan lai lo, tiah cathanh kan chuah than,” tiah an tial.


CRC: Zawtfah Zohkhenhnak (Health Insurance) Cawk Khawh Asi! – Chin Modern News\nPosted By: chinmodernnews July 31, 2019\nMerchantrade nih tuahmi Mizaw Zohkhenhnak (MERCHANTRADE INSURE) cawk duhmi nih cawk khawh asi cang.\n1. UN neimi le nei lomi (CRC card etc) zong nih cawk khawh asi.\n2. Hi Insurance cu kum khat caah (RM. 2000) lawng asi.\n3. Kum 18 – 65 karlak minung nih cawk khawh asi.\n4. Thihloh ton tikah (RM. 2000) bawmh asi.\n5. Zawtfah le khawnden (accident) ruang i Clinic (Sekhan) ah na kal asi ahcun ninga hnu ah ni khat (RM 20) in bawmh asi i zarhkhat ah RM 100 asi lai (Clinic medical note piah a hau).\n6. Zawtfah le Khawnden ruangah Siizung (Hospital) ah na um ahcun ni khat ah RM 50 bawmh asi lai.\n7. Zawtfah le Khawnden ruang i Siizung um le Sekhan piaknak ah na dihmi cu kum khat caah RM 2000 cotin dingmi chung lawng in rel piak asi. Thawng hnih (RM 2000) cung na dih ahcun bawmhnak na hmu ti lai lo.\n8. Khawnden (accident) ruangah kutke tlamtling lo siloah zungzal riantuan khawhlo dirhmun na si ah siseh, thihlohnak na ton sual ahcun (RM. 9000) bawmh a si lai.\n9. Khawnden le zawtfah ruangah Ambulance (Mizaw phurhnak mawtaw) hlannak ah (RM. 1000) chap asi.\n10. Mah vialte hmuh dingmi hi Insurance na cawk bak in ni 60 hnu lawng in relpiak asi.\n11. Mah Insurance cawk man hi kum khat caah (RM. 120) asi i thla 6 ca lawng zong cawk khawh asi. Cun Merchantrade bank card tuah chih a hauh caah RM 10 le registration fee caah (RM 30) asi. Adihlak dih dingmi hi (RM 160) asi lai. Thla 6 ca lawng na cawk ahcun (RM. 80) lawng na dih lai.\nMerchantrade Insurance hi UNHCR nih a tuahtermi asi lo. Cun aa pehtlaimi zong an si lo. Cawk duhmi nih mah le Pengtlang/Fellowship cio sinah min pek khawh asi. Hlathlai na duh ahcun CRC ah zalong tein hlathlai khawh asi.


Thawngfiang, Hri Awhnak InA Thi Kongah Biafiang – The Chinlung Post\nThawngfiang, Hri Awhnak InA Thi Kongah Biafiang\nHakha ah Hmawngtlang khuami hri awhnak in a thi mi UpdateDecember 15, zinglei suimilaam 7:00 hrawng ah Hmawngtlang khuami Pu Sang Tha Lian cu Hakha sii-inn pawng ah hri awhnak in a thi, tiah kan theih.Amah hi nupi le fa zong a ngei mi a si. Hakha Dawrhlun Kuattit ah khua a sa mi an si. Anih hi zu a ding pah mi a si an ti. Sii-inn ah an chiah i thlalangawng zong a thongh i a kuai. Tuanvo ngeitu nih an va zulhdawi tik ah atu bantuk in hri in aa awh hi a si.\nAmah hi kum 32 a si,” tiah Health Concern Volunteer Group (HCVG) in tuanvo ngeitu Pu Cham Hrem nih The Hakha Times ah a chim.Amah hi Hakha ah khuasa an si bantuk in a nulepa zong an rak phan cang. Nihin December 15 ah hin a ruak an vuicolh ko lai, ti zong Pu Chan Hrem nih a chim fawn.Crd, The Hakha Times\nThawngpang Dang rel ChapBREAKING NEWS: Joe Biden Ttanhtu Hna Nih Trump Ttanhtu Hna Cu Fak Taktak In Sandahpah Nak Ah An Buai Hnawh Hna Caah Mi Tampi An I HliamUS thimnak kong he pehtlai in thawngpaang thar le adang deuh kan vun langh ter tthan. Niruk ni lio ah Trump ttanhtu hna nih Washington ah sandahpiah nak an ngei hna. Culio ahcun mitam pi nih Trump bantuk in US president ah mittha an um lo, a mah lawnglawng hi Presidnet ttuan dingah a atlak bikko tiah an ti. A ruang bik sandah piahnak an ngeih hi kan theih cio bangin mee dik felnak ah Trump nih tazacuai nak case a on.\nA sinain tazacuainak zung ngan deuh hna nihcun mee dikfel lonak aumlo tiah an hnon piak. Cu kong he pehtlai in Trump ttanhtu hna nih a tu bantuk in a voihnih nak sandahpiah an tuah hi asi tthan. Hi bantuk in mipi tampi nih sandah piah nak an tuah ah hin buaibai nak aum lengmang. Aruang cu Trump ttanhtu pawl kha Joe Biden lei ttanhtu hna nih an rak doh hna caah asi.Crd.\nA NUNNAK ALIAM MI A MIN LE A KHUA THEIH ASI CANG, RIP\nHMAWNGTLANG KHUAMI HRI AWHNAK IN A THIMI KONG UPDATE


Tu lio coronavirus hi mipi le Pathian i tonnak a si - CHIN VAKOK NEWS\nTu lio coronavirus hi mipi le Pathian i tonnak a si\nTulio kan vawleipi boruak cu harsatnak, zawhfahnak, ttahaihramnak in a khat. COVID-19 hi ram 199 nih kan tuar cang. Atu tiang kan dirhmun ah minung 27,674 an phan. Ruah lo awk thalo cu, vawlei kan chuahchan hi tem-innak maw a si ne hnga ti a fawite. Hilio caan ah cun Buddhist zumhnak hi hlah maw vawlei ah minung kan si-canning taktak a si ko ti ruah a fawi. Zeicahtiah, annih nih cun, “ Nunnak hi harnak in a khat ti cu palh awk thalo a si. Duhtlinlonak, diriamhlonak hi vawlei ah a khah in a khat; cucu kan lung nih a duhmi kha tlin khawh ti ngaingai a um lo caah le, duhmi he hmanh thencheunak a chuahnak ram a si caah a si. Cu a si caah ngaihchiat mitthli tlaknak le zun tuarnak nih kan vawleipi hi a hngah in hngah.\nNuamhnak ni kan cung ah a tlang kan ti ko bu hmanh ah caan sau a rau lo, mitthli nih a hun dawi colh. Kan nunnak ah tumruhmi a tam lengluang bantukin duhmi a tam. Nun nuamhnak, ngeihchiah tbk hna kha kan duh bantukin kan kawlhawl hna. Sinain adonghnak ahcun lunglawmhnak mitthli kha ngaihchiatnak mitthli ah a cang than ko. Hi kan tonmi hna hi cu duhhlei cuainak, hakkauhnak in a rami an si hna cucaah hi chungin kan luat khawhnak bik ding cu tlaihchan tukin duhnak kan ngeihmi kha hloh lawnglawng in kan luat kho lai. Cu kan tei khawh lo paoh ahcun harnak chungin kan luat bal lai lo” tiah an ti.\nAnnih (Buddhist) nih cun hakkauhnak tei khawh lawngah vawlei nun harnak in kan luat lai an ti. Sinain kannih Khrihfa nih cun harnak kan tonmi hna hi Pathian mithmai ceu dawh hmuhnak an si, amah he kan i pehltaihnak lam karhlan pitu a si kan ti. Zeicahtiah, Khrih Jesuh hrimhrim nih kan tuar hrimhrim lai kong kha a kan chimh ko, sinain cu harnak nih a kan tei lan lai lo zong kha biaro a kan vuihtak, zeicahtiah amah nih a kan teipiak cang.\nCu a hngalthiammi Sarah Flower Adams nih cun, “harnak, ngaihchiatnak, zawtfahnak ka ton caan zong ah ka hla sung cu “Ka Pathian pawngah” ti a si zungzal ko. Zeicahtiah, kei ka caah cun nifa ka nun i Bawipa vailamtah tung put kha Pathian ka naihnak a si i harnak le thihnak thladem zong nihkhan Pathian lei ah an ka hruai. Vanmi hna rung ttum in mitthli he har caan ah an rak ka hnemh tikah Pathian lei ah an ka hruai. Donh cawklo a luangmi ka mitthli le ka ngaihchiatnak zong nih Pathian a ka naihter chin. Cucaah Pathian khuakhan ningin ka tonmi hna nih “Ka Pathian pawngah” ti hla dawh an ka pek a ti.\nSarah hi 1834 hrawng, London khuapi ah mipi nih uar ngaimi lemcang minthang a si. An sining le an dirhmun ruah ah sifah harsatnak chungah a lut kho lo ding, mi vanhai in a um kho lo ding hmuh in rak hmuh an si. Sinain thinphin zawtnak nih a chuahpi a nau, Eliza Flower a den tikah nun vansangau in an rak um. Vawlei sii lei thiamsang tampi an panh hna, an ngeihchiah tampi an dih, nain an damh kho hlei lo i a nunnak a liam. Cun cu hnu tlawmpal ah amah Sarah hrimhrim zong taksa damlo ruangah a nunnak a liam ve. A thih hlan ah Pathian thangtthatnak hla tampi a phuah, cu chungah Gen.28:11-19 chungah, “nun himnak ruah ah therphang lengmang in a zammi Jacob, Pathian he zanmang i bia an ruahnak, biakamnak tiang a pek i “Ka Pathian na si lai” a timi nih a nun a khuaih tuk tikah “Ka Pathian pawngah” timi hla a phuahnak hi a si.\nCucaah kannih zong, kan nunnak ah harnak tampi kan tong ko lai, sunghzatlaknak tampi kan tong ko lai, zawtfahnak nih kan nun a den caan tampi ko lai, chungkhar khuasaknak kong ah lungrethei in kan um caan a tampi ko lai; sinain cu vialte cu Pathian lei ah kar an hlanpitu, a mithmai ceu dawh an hmuhtertu ah na hman thiam ahcun, na ti a hal hmanh ah na dar a cang lai lo. Chunglei hnangamnak in na khat lai i na hla sung cu “Ka Pathian pawngah” a si ve ko lai.Caron Tin Twin Oo\nPrevious Post Previous post: A poi kho taktak si:USA ah Coronavirus a kar chinchin kan unau laimi ca kau ah tih a nung\nNext Post Next post: Coronavirus sii ah a tha cem mi cu inn um hi asi


NLD Cozah Nih 2008 Phunghrampi Remh Haulo In Tlangcungmi Caah A Tuah Khawhmi Phun 11 - THE CHINLAND POST\nNLD Cozah Nih 2008 Phunghrampi Remh Haulo In Tlangcungmi Caah A Tuah Khawhmi Phun 11\nSalai Ceu Bik Thawng| 2018 November 19|Biahramdomh: Ram mipi nih MP 900 renglo pek in thimmi NLD cozah nih a caam canceo renglo a kalpi cang. Vuichin (2020) ah thimnak thar nih a phuat cang lai. Kum 2015 thimnak lioah “Phunghrampi ka remh lai” tiin a aupi nain hnabei a si ruam lo. Amah mawh zong cu a si thlu lo. Ralkap pawl hi kum 2019 hnu hrawng tal ahkhin Suu Kyi nih biatak tein a hun nawr ngam hnga maw ticu ruah cio a si nain Zabu 21 Panglong remdaihnak civuipi (UPC- 12st CP) ningin hriamtlai pawl he an nawrchih ko bu hmanh ah kum 2020 hlan i phunghrampi remh ding le federal/democracy ram ser khawh ding cu fawi dawh a si lo.\nSihmanhsehlaw, NLD cozah nih Phunghrampi(2008) hau loin le ralkap pawl silhnalhnak pe loin tlangcungmi caah a tuah khawhmi, upadi a ser/remh khawhmi tampi a um ko tihi theih ahau. Phunghrampi remh lo ruangah tiin le Ralkap ruangah tiin a zeipaoh puh dih i pek duh loin an um lo ding a biapi. bikin Tlangcungmi nih cucu kan hmuh thiam i kan covo kan nawr a hau. Ka nolh than lai. Phunghrampi remh hau loin le ramkhel chawnhbiaknak(zabu 21 Panglong) hngah len hau loin Aung San Suu Kyi hruaimi cozah nih Parliament ah statue le bill upadi ser in siseh, uknak nawlchuahnak (executive order) in siseh tlangcungmi pawl atu nakin kan siarem a rem deuh suaumau khawhnak ding ah a tuah khawhmi tampi a um ko. Cu pawl lakah phun (11) cu a tanglei ah tawi tete in ka hun langhter lai-\n1. Nuhrin holh in fimcawnnak (Mother tongue based education system)\nHi kong cu tampi chim haumi si ti lo. Naite zongah Pu Zo Tum Hmung hruaimi ENAC buu nih dothlatnak report an chuah i Tlangcungmi nih zeitlukindah hi bantuk fimcawnnak phung kan herh timi kha fakpi in an langhter cang. Kan ram federal sernak ah telh lo awk tha lomi a biapi bik pakhat a si fawn. Kum 2013 lio I Hakha I kan rak tuahmi Chin Miphunpi Civui (Chin National Conference) hnatlaknak phun 157 chung zongah hihi biapi ngaingai in kan rak chiahmi biatung a rak si. A umtuning cu Chin miphun nih kanmah le kan faiceukulh ah kanmah holh tein fimcawnnak — a bikin primary le middle rii tiang ah– nawl kan ngeih a hau timi khi a si. Atu i zarh khat ah nikhat hrawng Laica cawn tibantuk menmen khi a si nainai lo. A fawinak in chim ahcun atu Mizoram nih an ngeihmi bantuk khi kan herh. Federal ram tamdeuh nih cu bantuk cu an ngeih i federal si lomi ram pawl tampi hmanh ah cubantuk covo cu pek an pek len cang hna. Kachin, Mon, Karen le Shan tepawl hna ahcun a herh tuk an ifian caah an Hriamtlai Phu pawl nih anmah le an hmunhma ah cuticun an cawnter hna—sianginn za leng an ngei hna. Hi nuhrin holh in cacawnnak nawl hi Aung San Suu Kyi nih a cohlang maw cohlang lo timi hi atu tiang ah fiangrang in theih a si rih lo. Asinain a fiangmi pa thum a um, cucu–atu tiang Kawl pawl nih an kan pe rih lo timi le hi covo kan ngah lo ahcun kan kan miphun caholh tlau thai a fawi lai timi le hi covo peknak caah Phunghrampi remh haumi si lo timi an si.\n2. Kokek thilmansung thenhphawtnak (Natural Resource Sharing)\nKokek thilmansung le tlangcung hriamtlai le ralthawhnak hi pehtlaihnak ngan taktak a si– a bik in Kachin, Shan le Karen tepawl ah. Rampi nih ramdang in phaisa a hmuhnak (FDI) dihlak i 85% renglo hi kokek mansung in a si fam cuta (Oxford Business Group, 2016). Cu chungah a tamdeuh cu tlangcung hmunhma in hmuhmi a si fawn. Tlangcung hriamtlai pawl le ramkhel upa pawl a tamdeuh nih anmah le an hmunhma i a chuakmi kokek thilmansung in hmuhmi lakah zatuk 70% cu anmah ramtthen(state) nih ngah/co an duh i zatuak 30% lawng hi rampi cozah ah pek an duh. Cucu Indonesia ram Aceh ramthen zongah an hmanmi a si ko i vawleicung federal ram tamdeuh ahcun kokek thilchuak hi ramthen(state) nih tamdeuh asiloah zahceo hrawng in an tinco ciomi a si ko. Kannih ram ahcun cu phung (system) cu kan ngei lo. Rampi cozah (central) nih ramthen(states) cio ah phaisa bawmh le cawih in siseh a pekmi dihlak hi zatuak i 8% lawng a si (Gile Dickenson-Jones et al. , 2016). Hi kong hi ramkhel biaruahnak (UPC-Panglong) ah zeimawzat kan ceih cang nain Kawl ramkhel upa pawl — NLD le Ralkap he kan ruahnak aa linglet rih.\nA taktak ahcun ka chim cang bang, hi kokek thilmansung thenhphawtnaknak kong hi 2008 Phunghrampi nih hri a ttemmi a um lo. A bik in 2015 kum July 22 ni ah Phunghrampi Schedule II le V chung in caang (50) renglo a remh/chap cang caah hi kokek chaw tthenphawtnak hi NLD cozah nih ai zalh ahcun fawi tein upadi a ser khawhmi a si ko—cucu ralkap pawl hmanh nih ramkhel biaruahnak ah an chim len vemi a si. Cucaah NLD cozah 70/30 tiang a cohlan khawh lo hmanh ah 50/50 maw 40/60 formula hrawng tal in ahramthawk nakah lam van sial sehlaw zeitluk in dah a that hnga!\n3. Biaknak zalonnak innka ong seh!\nBiaknak kong he pehtlai in NLD cozah le USDP cozah an naamkal aa dannak zeipipa atu tiang a lang lo. Cozah nih rampi tungtlang (mechanism) hmang in biaknak kongah atu tiang aa senghtlaihnak a tuah peng rih. Cucu Ralkap, Tlangcung Hriamtlaiphu hna le Cozah kapthum hnatlak in minthutmi NCA dal(1)cang(e) zawn i “Ramkhel le biaknak aa nehboih lomi ram ser ding” timi secularism he aa kalh, an buar peng rih. A biapi bik in Biaknaklei Vuancizung (MoRa) atu tiang an chiah peng. Cucu democracy ram ah a um ballomi a si. Cun Phungki Buu a simi Sanga-Maha-Nayakah zong cozah tangah a chiah peng rih pinah Nahtahlah le Tha-htun-pianh tepawl zong cozah nih a dirhdoh peng rih. Cu hna vialte caah cozah nih chawva herhmi vialte a chiahpiak hna lioah Buddhist a si lomi biaknak dang caah cun kamhnawm hmanh a kan pe duh lo.\nCu lakah a poi bikmi cu nihin tiang Chinram i Khrifa biakinn vialte le biaknak lei vawleihmun vialte (2000 renglo) cu cozah nih biaknak-laisen tlap khat hmanh (pakhat taktak hmanh) a pek rih lomi hi a si (pumpak min lawng tein laisen a si). A um tuning cu kan biakinn/hmun pawl hi cozah nih phungning tein theihpinak catlap a kan pe duh lo. Cucu NLD cozah nih kan pe sehlaw kan duh. Hmailei kong kan chim kho lo. Ralkap zong nih cozah tlaih than khawh a si. Cucaah hi lio caan te hi Bethsaida tibual aa hninh liote a si. Kan pe zokzok sehlaw a tha.\n4. Rampumpi thimnak le Ramthen thimnak adang tein tuah ding\nValeicung federal ram dihlak nih rampumpi cozah le ramthen cozah hi adang tein an chiah bantuk in cu cozah thimnak zong cu adang tein ni an tuah cio. Cucu federal phung i a thlum-alnak zong a si fawn. Lungpian fawinak ding ahcun American le India ram hi zohchunh khawh a si. An cawh lo. Kannih ram cu a phungmen tein cozah dot hnih in then a si kan ti nain nain thimnak tucu nikhat ah an fonh dih– aa nawicawt dih. Cu nih federal fekfuan taktak pek an kan duh lo bia a langhter chih. Cucaah NLD cozah nih federal phung cozah thimnak a pom taktak ko ahcun ram pumpi thimnak le ramthen thimnak hi adang tein a tuah awk a si. Cucu phunghrampi zong nih a donhnak a um lo.\n5. Ramthen ramri zoh than ding\nTlangcungmi kan ramri hi Kawl he kan hun i fonh hnu 1948 kum in Kawl cozah a dotdot a simi U Nu, Ne Win, Than Shwe, Thein Sein chan le nihin Daw Aung San Suu Kyi hruaimi cozah chan tiang saphaw ttam in an kan tam peng ko hiteh. Ngol an zal ti lo. Nikum tiangah Chinram Kankaw ramri le Kalaymyo/Sakaing ramri cu an kan en cuahmah khah. Phunghrampi article (52) le (53) ning in NLD cozah nih tampi tuah khawhnak a ngei. Cheukhat zawn ahcun Parliament i 75% tamdeuh hnatlaknak a herhnak zawn zong a um len ko nain cu tiang phan loin tuah khawhmi zong a um ko. Cun a tlawmbik ah, ramri taktak zeitindah a rak si timi tuanbia fiang theih khawhnak taktak tal kha hramdomh a hau cang — NLD cozah nih.\n6. Rampumpi huap in uniform hrukter hi hrawh ding\nMiphun kip, biaknak kip le nunphung tampi cawh in sermi ram ah rampumpi huap in uniform timi aa khat in thilthuam hruk kha cozah zung le sianghngakchia fial phung a si lo. Cu bantuk tuahnak nih rampi chungah a ummi miphun hme pawl le nunphung hme pawl kha khuhchilh le dawpdolhnak a chuahpi (khawh).\nMyanmar ram ah tualleng le siangno sianghngakchia tiangin hni an kan fenhtermi hi Kawl pawl nih timhciammam in an ngeihmi pawlasi a si. Fiang tein chim ahcun Chin miphun nunphung ah pa pawl nih hni kan i venh lo. Biar nunphung in Mirang/Siangbawi chan hnu ah tawhrolh hruk nunphung ah kan kal colh. Hi ti ti tikah hnivenh hi kan doh tinak si lo. A duh nih venh ding duh lo nih venh lo ding si ko. Nain cozah nih fial le hnek dingmi thil si lo. Hihi Kawl pawl nih an nunphung hramhram in an kan beh(import) a si.\nA bikin Laitlang cu a kik, furpi ah a ceet i a naal. Khua leng i sianginn a kaimi hngakchia pawl hni nan i venh hrimhrim lai ti cu kan khuati (context) he hrimhrim aa kaihkawh lomi a si. Cucaah uniform/thuamkhat hruk kong he pehtlai cun cun mah le ramthen/miphun he aa rem in zalong tein phung ser le ihruainak nawl ngeih awk a si. Mizoram zong nih atu an hmanmi a si. Cucu NLD cozah nih a tuah khawhmi le Phunghrampi remh hau lomi a si. A poimi cu anmah NLD le USDP hrimhrim nih an party chungtel pawl caah Kawl hni le teih-pung angki cu uniform ah ser riangmah in tlangcungmi pawl zong an hrukter dih hna cu!\n7. Chin zatlang/nunphung upadi (Chin Acts/Customary Law) tharchuah ding\nChin, Kachin le Shan hi Mirang pennak chan in Kawl he adang tein rak ukpenmi kan rak si caah upadi/phunglam zong ahranpa tein serpiak kan rak si. Chin nih Chin Hills Regulation (1896) kan hrawh ko nain 1948 ah Chin Acts timi kan ngei than. Cu upadi tangah kan miphun kong he pehtlai in, roconak siseh zeidang tete caah upadi bing tein kan ngei. Cucu nihinni ah zeimawzat remhchap a hau ko nain cu bantuk mah miphun hoih in nunphung upadi kan ngeihmi cu a biapi hringhran. Thitumnak siseh, miphun thuamthil ah siseh, vawlei hmun kongkau ah siseh, miphun tling kan sinak hmelchunh (identity) vialte kha hika Acts upadi ahhin rawn dih a hau. Cu Chin Acts cu Thein Sein cozah chan ah zohthannak zeimawzat kan rak ngei nain aa limlawh manh lo. Cucu atu NLD cozah nih a kalpi awk a si. Kan si khawh tawk in ruahnak zong kan pek hna nain hiti ngai hin cun an limlawh kho hnga maw.\n8. Customary land tenure/ownership\nTlangcungmi pawl nih kanmah le kan miphun hmunhma ah miphun hoih in vawlei ngeihnak (ethnicity based land ownership) cu kan hal pengmi a si. Asinain Kawl Ralkap nih cucu an duh ballo. Cucaah ramkhel chawnhbiaknak zong tlangcungmi pawl he tthalolak in kan i al hna. A voi 1nak le 2nak Pidaungsu Accord timi Rampumpihuap Hnatlaknak kan sermi ah ‘rammi(citizen) nih vawlei ngeih khawnnak nawl’ timi lawng hnatlak khawh a si, “tlangcungmi nih vawlei ngeih khawhnak timi (ဌာေနတိုင္းရင္းသားမ်ား ေျမပိုင္ဆိုင္ခြင့္) timi cu abik in Karen(KNU) pawl nih fak ngaingai in an nawr ngai nain ralkap nih an duh bak lo i NLD cozah zong tlangcungmi kan lei ah ttang loin Ralkap lei tu ah a ttang. Ngeihchia ngai a si. Mizoram hna lebang cu an ramthen chung vawlei kha Vai(tawn) mi pawl nih rak cawk le ngeihnak nawl an nei lo. Cutluk tiang a fekmi upadi (inner line permit) an ngei. Cu tiangtiang cu kan ihauh ngam lai lo nain miphun hoih in vawlei ngeihnak tal cu kan ngeih awk a si i NLD nih a kan nawrpi awk a si.\n9. Chin Miphun Ni Chinram ah zungkhar ni siseh!\nHihi Thein Sein chan ah CNF le CNDP nih an rak nawr len cang nain hlawhchuah a si lo. Ralkap le ralkap nih dirhmi USDP party cozah pei an si fam cu, cakei nihcun hramh cu a ttam fam lo cuteh kan hei ti ko. Asinain atu NLD cozah zong nih an kan pek duh hlei ve lomi hi cu khuaruah har lo awk a tha lo. Naite ah Chinram Parliament nih ‘Chin ramthen chung zungkhar ni ah tuah ding’ tiin hnatlaknak a ngeih ko nain cunglei i an pi/pu le pawl nih an duh lo caah a thi than kha mu. Kan miphun ni hmanh kan miphun faiceukulh chungah zungkhar ni tuahnak nawl an kan pek duh lo hi cu a poi ko. Miphun dang ni le biaknak dang pawl ni vialte tucu rel cawk lo in an kan ulhter fawn. Hihi aho mawh dah si? NLD nih tha tein a ruah than a hau lai.\n10. Tlangcungmi caah atlawmbik hmunhma(minimum quota) 30% chiahpiak ding\nSwitzerland ram ahcun ramhun(President) cu Federal Council chungtel pa 7 nih achangchang tein an ttuan cio (rotate) caah cu nih an ram i miphunpi pa li a ummi Germany, French, Italy le Austria karlak ah semsemdamdam a si caah itheihthiamnak tampi a chuahter an ti. Kan ram ah kum 70 chung ah Kawl miphun a si lomi nih cozah bawizik (head of executive) voikhat hmanh kan tlai bal rih lo. Kawl lawngte nih an tlaih, an kan uk zungzal. Kawl si lomi nih ram-uktu (head of executive) si khawh ding cu mang bantuk a si. Kawl cu zatuak 60% renglo pei kan si cu an ti. Switzerland zongah German holh a hmangmi 60% leng an um ko. Cun Myanmar ram ah Kawl hi zatceo-uak an si lai timi zong hi tlangcungmi tampi kan lung a hring. Aziah kum 2014 lio i rampumpi huap milurelnak cazin cu zapi theih in cozah nih an phuan kun lo? Kannih nih Kawl nakin tlangcungmi dihlak fonh hi milu kan tam deuh lai tiah kan ruah ve.\nCucaah NLD cozah nih a tlawmbik zatuak 30% tal tlangcungmi pawl kha cozah hmunhma le rampi covo a simi paohpaoh ah thutden hmunhma pek (minimum quota) pek dingin phung a ser awk a si, asiloah a pek awk a si. Atucu rampumpi huap vuanci level hmunhma le ambassador hmun vialte i 10% hmanh tlangcungmi vo a kan pe lo.\nTahchunhnak ah sibawi tehna engineering tehna luhnak caah hmaak kha rampumpi huap in tleeng khat in chiah cu a phung si (fare) maw? Zeitindah Yangon le Mandalay sianginn thatha i a kaimi, anmah holh in ca a cawngmi, sianginn, sizung, lamsul, sehzung thatha kam ah a ummi cu kannih TV le Tadinca hmanh a phanh lonak le ralram ah a ummi minung nihcun kan tluk khawh hna lai? Kawl fang khat tlangcungmi fangkhat tiah kan hal hna lo. 100 nan ngah cun 30 tal kan ngah ve awk a si ti bia. Ahleihluat si lo.\n11. FPIC timi ahlankan in lungtlinpinak phung ser ding\nTlangcungmi hmunhma ah sipuazi ngan pipi an rak phaak tikah cu thil nih tlangcung miphun hme tete cu an vawlei, an nunphung an khuatlang a hrawh dih khawh i an cii a hmih khawh. Cucu ram tampi ah ton cangmi a si caah UNO nih United National Declaration on the Rights of Indigenous People (UNDRIP) timi cu kum 2007 ahkhan a ser i cu ahcun “tlangcungmi (IP) hmunhma ah thil tuah tik paoh ah anmah hnatlaknak lak hmasa ding timi (Free Prior and Informed Consent -FPIC) timi thanhca a chuah- article 10, 19, 29 le 32 ah. Cucu Myanmar ram ah kan hman ve awk a si tiah kan luhpi i remkhel biaruahnak (UPC) zongah kan chuahpi len nain ralkap le NLD cozah nih a chaak an mer peng. A donghnak ah “consent” timi “hnatlaknak/lungtlinpinak (သေဘာတူခြင့္ျပဳခ်က္) lak hmasa ding timi zawn kha “ceihmainak” timi (ညိွႏိႈင္းမႈ/consult) tuah ding tiin biafang in an merh. Cucu kan cohlang kho lo. Hi an kan tuahpiak lo ahcun tlangcungmi kan kokek thilmansung, kan vawlei le kan nunphung a him lo.\nAung San Suu Kyi nihhin caankarlak chung Ralkap he lung ihmuh(reconciliation) a duh ruangah Ralkap duhning a zulh rih chung bia a si hnga maw? Ralkap mithmai a zoh lio si caah acunglei i kan hun tarlanghmi pawl hi kut a samh rih lo bia si hnga maw? Cutin a caan a za cang a ti tikah ahcun ralkap mithmai zoh lo bakin a tuah vete hnga maw? Cuti tal cun si hram seh!\nAsiloah Ralkap le NLD nih an duhmi thil biapi hmuhnak caah tlangcungmi pawl kan covo hi pek-tthenh thil (trade off) menmen ah an tuah bia hoi hna si sual hnga maw?Nai hrawng tlangcung upa pawl he zeimawzat biaruahnak caan rem ka ngei. Mon hriamtlai NMSP hruaitu Nai Hong Sar nih “hi pawl kong ahcun Ralkap le NLD zong miphun pakhat an sinak ah an lung aa nge (common interest) an ngei ko lai” tiah a ti. Kokek thilmansung kong he pehtlai in KNU hruaitu a simi Phado Thadoh Moe bia ka ruah lioah a timi cu “Hi kongah Kawl le Kawl cu an ruahnak tampi aa dang lai lo” tiah a ka ti. Kachin party (KDP) chairman U Aung Kham zong nih a ka timi cu “Kawl dohnak ah tlangcungmi kan lung aa nget bantuk in tlangcungmi namnehnak zawn ah Kawl paohpaoh an lung aa nge ve” tiah a ti.\nCu hlan vialte kum 50 renglo tlangcungmi nih kan rak tuarmi paohpaoh kha Ralkap cozah kan rak puh dih. Democracy kan si ahcun a tha dih te ko lai tiah lungthatnak kan rak ipe. Atucu cu kan pi ASSK nih a chim bang zatuak 70% NLD nih nawl an ngei cang. Cu chungah tlangcungmi caah an tuah khawhmi tampi a um ve ko. Acung ah phun 11 lawng kan tial i hi lengah a tam lengluang ko rih. Cucaah Ralkap mawhphurh (အေၾကာင္းျပ) lawngte in a ngah ti lo.\nBiakilh: Hi cabia cu Salai Ceu Bik Thawng hnatlaknak in taarmi a si.\nPrevious Hrelh Sualmi Ah Thiltha A Chuak Tawn\nNext Chinram Caah Ka Chunmang; Rev. Dr. Thlaawr Bawihhrin


Trump nih:Laipa sin ah laitlang’Nan har ning ka thei dih ko e a ti cang hi. – Lai Lungrawn Post\nZahan ka mangah kan khuaah, Trump he rawl kan ei tti ti si. Rawl a kan petu nu hi ramdang nu a si nan Laiholh a thiam i a aw cu a pei pah ve. Mirang a si lo, Arab lei India lei miphun a lo pah. Trump cu a rak to cang i ka vung tthu ve. Laitlang kan harning cu hehtiah ka hei ruah len i Lairam ahcun kan har tuk i rawlkhim eiawk hmanh kan nei huaha lo i “Mai le Kawm” lawng pei kan ei ko cu ka ti i nan harning ka theihthiam ko tiah a hei ka leh ve. Mah cun a hmaichia nawn khin ka ei huam tilo a ti i khatlei ah a mer. Rawl a kan petu nu nih cun a ei huam ti lo i nangmah nih khan tampi in ei ko ne a ka ti.\nTtuang i kan tohmi belpum cu a phul dih i a phulmi cu ttuang cungah a liam dih ti si. Khengpum mi khin rawl cu ka hei suah tthan i khengpum mi zong cu a phul i a liam dih ve ti si. Ka mang cu ka hei ruat i Trump a sunghnak kongmen hna si ko lai ka hei ti. Laitlang kan harning kong ka hei chimh lenmi nih a sawh duhmi cu mi sifak le bawmh haumi a bawmh duh hna lo le zei i a rel piak hna lomi khi a si men lai ka hei ti.\nKhuasik mang cu chim awk a tam ngai ko. Zahan le tianzan ka mangah “Dawthniang samthlairem dawhhlei cungcuang senri pardawh” ka hmuh ko e. A rak ka ruat ngai i si ko lai hi ka hei ti. Ka lung hna leng ngai ve. Duh dawtnak cu tipi thuanthum le tlangkua tlanghra zong nih a dang kho baklo hi. Hmun zungzal ko seh nang le kei duhdawtnak hi timi hla kha i sak peng ding siko hi.Van Tum.\nRelchap ko:Tu chun December 14. ah president thimtu palai(electoral collge) 538 nih a phung (Official) ning tein president thimnak an tuah i California palai 55 nih Biden an vun pek dih in cun 2020 USA president thimnak teitu cu Joe Biden le Kamala Harris an si tiah fehter a si cang.\nTrump nih ka sung lo a tinak (Swing States) ramṭhen hna; Arizona, Georgia, Michigan, Nevada, Pennsylvania le Wisconsin nih an thlahmi president thimtu palai(electoral collge) tel in ramṭhen 50 nih president an thimmi hi Official a si. Hi Swing States paruk palai vialte nih Biden an pek dih.\nNevada nih palai paruk a ngei i an zate in November 3. i thimfung tambik a hmumi Joe Biden le Kamala an pek. Cu bantuk cun Arizona 11, Georgia 16, le Pennsylvania 20 nih Joe Biden te an pek ve hna. Cun Wisconsine 10, le Michigan 16 zong nih Biden le Kamala an pek ko.Tu hi ca kan ṭial tiang ah Joe Biden nih a herhmi 270 a ngeih cang caah Media pekmi teinak si lo in OFFICIAL in teinak a hmuh cang.\nAn party cio an ṭhawn pengnak ramṭhen cu zoh an hau tuk lo, ai thleng tawnmi ramṭhen a bikin Trump nih ka sung lo a tinak pawl ah tazacuainak voi 60 hrawng a tuah (95% a sung) i a phichuak ai thleng sual hnga maw ti ngiat sawh khi a si. USA tuanbia ah Election ni a phichuak ning leng in president thimtu palai nih a dangpi thimfung an pek hi a um lo tluk a rak si.\nA cung ramṭhen hna nih Joe Biden an pek caah 306 a hmuh lai tiah ruah a si. A taangmi rel rih lomi cu anmah party ṭhawn pengnak an si. 46.nak USA president ah thimmi a si ti khawh a si cang. January 6. ah vice president Mike Pence nih tuni thimfung hi a phung ning tein Congress hmuh hngan ah a rel lai i Joe Biden nih a tei tiah a fehter lai. President thimtu 538 an um le president tlinnak ding ah 270 hmuh a hau. Biden nih 306 a hmuhmi tuni ah an fehter lai. Swing States nih thimnak a phichuak ning tein Joe Biden an teiter ko caah chim khawh a si cang.\nRelchap ko:President tthutnak pek ding in timhlamhtu minung (6) ummi committe meeting ah Biden kha president tthutnak pek ding in Democrat lei nih an chuahpimi cu Republican lei minung (3) nih an duh lo caah Biden cu president ttuan dawh a si ti lo rua. Electoral College cio nih mee an pek dih hlan ah cucu thuah phung a si lo tiah Republican lei nih an ti.\nTuzarh Nilini (Kawl ram ca ah cun tuzan) thok in US Supreme Court nih Texas ti ho in pine (17) nih Pennsylvania, Michigan, Georgia le Wisconsin taza an cuaimi hna cu an ceih cang lai.Pine (4) le pine (17) taza an i cuainak ah hin aho te nih dah an tei te lai tiah nang na zumh?Rev. Biak Lian Vel\nRelchap ko:A tutan US thimnak a buai kho tak tak khi a si ko. A tutiangah a ho dah teinak a hmuh i US president a ttuan lai timi fiang tein langhter a si rih lo. Media lian deuh pal nih cun President Trump an rem lo caah Joe Biden nih a tei tiah lanngter ton. A sinain President Trump nih lih le hrokhrolnak a si kan a dongnak ah cun kan tei hrim ko lai tiah a ti ve ko. President Trump hi US caah cun a tha bik mi zong a si i US mipi zawn a ruah cem mi zong a si ko tiah mitampi nih tuah a si.


***Vakok.Lian***: Zeidah Biapideuh ah na chiah?\nZeidah Biapideuh ah na chiah?\nLuke 12:15 “Mi a nunnak taktak hi cu, zeitluk hmanh in rum sehlaw, a thilri hi a si lo”\nMinung kan nunnak ah ei din awk phan ding a um lo ah hin cun buatlak piin kan tlam a tling ko tiah ruah a si. Vawlei lei pumsa nun kan tlam a tling tikah herh mi kan ngei lo, kan duh mi kan tuah khawh i, kan ni nuam, kan hna a ngam. A donghnak ah cun Pathian cu va um ko hmanh seh law kan herh ti lo, kan tuan caah pei kan ei, kan ding, kan nung kho ko cu ti mi ruah nak a rak chuak. A bik in ram thangcho ah hin hi ruah nak hi a chuak cuahmah cang, ttih a nung ngaingai mi a si. Hlan lio kum zabu 15 hrawng i ro pui ngai in thlarua revival a rak tlak nak Europe ram, zarhpizing pumh lo ah cun ningzak ngai ah ruah a rak si mi ram hna cu, nihin ah cun zarhpizing ah member 20 an ni pum kho ah cun, cu Khrihfabu cu a ngan tak mi ah ruah a si cang. Pastor zong hi tthitumh can le ruakvui can long ah panh a si cang.\nMinung hi zei dah kan si, a ho ta dah kan si, kan thawhkeh nak khua zei in dah si, pumsa nun in a dih ding mi kan si maw, oosa kan pek deuh ding mi teh zei dah si ti mi hi kan thei kho ti lo ah cun ngeih chia ngaingai a si ko. Kan hram kan i domh kho ti lo! Pathian miphun kan si nak, thisen in cawk mi kan sinak kan i thei kho ti lo.\n1 Piter 2:9 ah cun, "nan nih cu thimmi miphun, Siangpahrang tlawngbawi, miphun thiang, Pathian miphun hrimhrim nan si" a kan ti. Cucu a fapa Khrih nih a nunnak liam tiang in a kan dawtnak le a kan tlanhnak thawng in a si. Zisuh nih Mathai 16:26 ah "mi pakhat nih vawlei cung hi co dih hmanh seh law, a thlarau nunnak a sungh tung ah cun zei dah san a tlai" a ti.\nZungzal nunnak caah san a tlai tung lo mi thil ah hin kan nunnak le kan can dih lak kan hmang tuk sual maw? Hmailei zungzal kan nunnak hnga ding caah a nunnak liam tiang in a kan daw tu Zisuh Khrih caah teh, bible rel can, a mah he bia i ruah can, can kan pe bal maw? Nifa kan nun ah teh a mah kan langhter maw? Kan bible chung ah Pathian nih siter a kan duh mi nun tampi a um, cu hna cu zeirel lo in kan um sual maw? Na nunnak ah zeidah biapi deuh ah na chiah mi an si: Zungzal a hmun ding mi maw, (or) a dih zau ding mi dah???????\nPosted by L.VanBlian_blogpost.com at 8:16 PM\nRak Ngai Ve Te\nHakha Ah Thil Zuarnak An Tuah\nRakhine Ram Ah An Fa Nute An Thah Sual\n2010 US College Tthabik Williams College\nVawlei Cung Ah Kum Saubik Lai Tiah Ruahmi\nU Than Shwe .... ျမန္မာထုတ္ ေၾကးမုံသတင္းစာမွာ...


Za Sang Cinzah US nih Austrialia Sin ah nuclear bomb a pek lai – Lai Lungrawn Post\nAUKUS cu “Australia, UK le US’ tinak a si i, US nih China 🇨🇳 zia a ngiat tikah ttih a nung chin lengmang caah, China 🇨🇳 khamhnak caah tiah timhlamhnak security program a si. US nuclear fimthiamnak cu Australia 🇦🇺 sinah an pek lai i, Australia nih Rili tang ah saupi a um khomi, “nuclear-powered submarines” an ser lai.\nAn ser dingmi Nuclear- power submarines hi Rili chung ah saupi a um khomi a si lai pinah, ai thup khomi, AI technologies in sermi, hriamnam ngampipi a kap khomi le, hriamnam tampi aa phawr chih khomi a si lai ti a si.\nNuclear technology fimthiamnak hi US nih UK sin lawngah a pek bal i, Australia 🇦🇺 sinah a pek hi, atu a voi khatnak a si.Australia nih UK le US he AUKUS hnatlaknak an ngeih bak in, France sinah submarines 12 Diesel engine $66 billion man cawk an timhmi an tthulh tthan caah, France 🇫🇷 nih an thinhunnak an langhter. China 🇨🇳 nih a thinhunnak an langhter ve.\nKan Laihri tannak ThanTlangkhua cu ralpi taktak a tho ri lo nain


Malaysia Covid-19 case thar 7 lawng a si, tthat lei a panh | THE CHIN EXPRESS\nMalaysia Covid-19 case thar 7 lawng a si, tthat lei a panh\nTunai te ah Malaysia Ngandamnak Zung i Director-General Datuk Dr Noor Hisham Abdullah nih Covid-19 kong ah thawngthanhnak a tuah i June 8 ah Covid-19 mizaw thar 7 an um a ti.\nMalaysia cozah nih MCO a chuah hnu in atu ni hi Covid-19 mizaw thar a tlawmbik a si.\nCucaah, tuni mizaw thar he cun ram pumpi ah zawtnak ngeimi dihlak 8,329 an si.\nTuni hmuhmi mizaw 7 lakah 2 cu ramdang in Malaysia ah a kir i zawtnak ngeimi an si i 5 cu ramchung ah aa chawnmi an si.\nMalaysia Ngandamnak Zung i Director-General Datuk Dr Noor Hisham Abdullah\n“Tuni ah Covid-19 in a dammi 20 an um. Malaysia ram Covid-19 a umka in nihin tiang a dammi dihlak 6,694 an si cang,” tiah Dr Noor nih a chim.\nCun, sizung ah Covid-19 zawtnak in a ummi liomi hi mizaw 1,518 an si. ICU ah mizaw 6 an um, pakhat cu ventilator bunh a si.\n“Tuni ah Covid-19 in a thimi an um lo. Ram pumpi ah zawtnak in a thimi 117 an si.\n“Malaysia ramchung in zawtnak ngei hmuhmi 5 lakah 2 cu Sepang um case 8,294 nih a chawnhmi hna an si. Pakhat cu Bukit Jalil lahwahkah thonginn in a si. Pakhat cu Likas peng um Nu le Ngakchia sizung ah a ummi a si. A dang pakhat cu Sabah state i Kota Kinabalu khua ah a ummi a si,” tiah Dr Noor nih a chimchap. –\n“Covid-19 damnak sii (vaccine) a um lo zongah a poi lo. Covid-19 hlan ah a ummi MERS-CoV le SARS zawtnak zong atu tiang damnak sii a um rih lo nain zawtnak karh lo in ven khawh a si ko. Zulh phung SOP ttha tein kan zulh ko ahcun Covid-19 zong hi karh lo in kan tei khawh ko lai,” tiah Dr Noor nih nizaan ah a chim. – The Star